Náhradné nájomné byty v Dúbravke nepostavia

Mesto už investovalo do prípravy výstavby náhradných nájomných bytov 200-tisíc eur. Mestskí poslanci však prelomili veto bratislavského primátora Iva Nesrovnala na výstavbu bytov.

DÚBRAVKA. Náhradné nájomné byty magistrát v Dúbravke v lokalite Pri kríži zatiaľ nepostaví. S výstavbou 68 bytov malo mesto začať do konca februára, no mestskí poslanci ju zastavili. Proti výstavbe sa zhodli ešte v januári, no primátor hlavného mesta Ivo Nesrovnal ich uznesenie nepodpísal. Na dnešnom februárovom zasadnutí mestskí poslanci prelomili veto primátora. Poslanci tak zverili pozemky v danej lokalite mestskej časti, ktorá ich nesmie previesť na tretie strany a zároveň nemôže dať súhlas stavebníkovi, aby na nich postavil náhradné byty. Poslancom prekáža, že mesto chce stavať byty bez toho, aby najprv vyriešilo problém s parkovaním a parkom. Primátor má podľa poslancov zabezpečiť bývanie pre nájomcov z reštituovaných bytov kúpou už postavených bytov, keďže túto možnosť v januári vyrokoval s ministerstvom dopravy. Mesto však môže teraz podľa Nesrovnala prísť o približne štyri milióny eur, ktoré malo dostať ako dotáciu od štátu na výstavbu náhradných nájomných bytov. Do prípravy výstavby bytov v Dúbravke investovala pritom mestská organizácia Generálny investor Bratislavy už viac ako 200-tisíc eur a mesto vysúťažilo na stavbu bytovky za 4,7 milióna eur spoločnosť Metrostav Slovakia. „Uznesenie mestského zastupiteľstva považujem za protizákonné a môže finančne poškodiť Bratislavu,“ uviedol Nesrovnal. Magistrát plánoval v Dúbravke postaviť okrem 68 náhradných nájomných bytov aj 85 parkovacích miest pre ich obyvateľov a ďalších 96 miest na parkovanie v okolí za 400-tisíc eur. Pri bytovke chcelo mesto vybudovať aj park s veľkosťou takmer päť tisíc štvorcových metrov za 200-tisíc eur. „Primátor zabudol na podstatnú vec, že uznesenie mestského zastupiteľstva prijaté v októbri 2016 hovorí o tom, že mesto nebude stavať skôr, kým sa nevyrieši problém s parkovaním a parkom,“ uviedol starosta Dúbravky Martin Zaťovič. Mestskí poslanci za Dúbravku podľa neho totiž žiadali hlavné mesto ešte minulý rok, aby pozastavilo výstavbu a pred spustením výstavby vyriešilo otázku s parkovaním pre vodičov, ktorí aktuálne parkujú na mieste, kde sa má začať stavať bytovka s náhradnými bytmi. „Mestskí poslanci toto uznesenie prijali a primátor Ivo Nesrovnal ho aj podpísal,“ dodal Zaťovič. Hlavné mesto v zastúpení generálnym investorom Bratislavy žiadalo podľa neho o stavebné povolenie v lokalite Pri kríži ešte v roku 2012. Vtedy šlo však o výstavbu nájomných, nie náhradných bytov. Bytovka bola navrhnutá s deviatimi nadzemnými a dvoma podzemnými podlažiami so 134 parkovacími miestami. Súčasťou vybavenia okolia nájomného bytového domu malo byť aj detské ihrisko a zeleň. „V roku 2015 však prišiel generálny investor Bratislavy so zmenou stavby pred dokončením, zmenil sa počet bytov zo 71 na 68 a v projekte boli zrušené dve podzemné podlažia určené na parkovacie státie,“ vysvetli Zaťovič. Hlavné mesto sa však dostalo do patovej situácie. Náhradné nájomné byty malo totiž zo zákona zabezpečiť 580 žiadateľom do konca minulého roka. To nestihlo, a preto príde zhruba o tri milióny eur. Od januára má totiž zákonnú povinnosť doplácať rozdiel medzi regulovaným a trhovým nájomným vlastníkom reštituovaných bytov. Nesrovnal pripisuje vinu za to, že mesto nestihlo byty nájomníkom zabezpečiť do konca minulého roka, zlému zákonu, ale aj nečinnosti bývalej garnitúry pod vedením Milana Ftáčnika. Mesto pritom v rozpočte na tento rok vyčlenilo 5,1 milióna eur na výstavbu náhradných nájomných bytov. Plánuje ich postaviť zhruba 400, pričom má vybraných šesť lokalít. Bratislavčania z viacerých mestských častí však s výstavbou nájomných bytov v ich blízkosti pre zahustenie sídlisk nesúhlasia a spisujú preto petície.


Domorodí obyvatelia protestovali proti politike brazílskeho prezidenta

Bolsonaro podľa domorodcov škodí životnému prostrediu a porušuje práva pôvodného obyvateľstva.

BRAZÍLIA. Pôvodné obyvateľky Brazílie demonštrovali v utorok proti politike prezidenta Jaira Bolsonara, ktorá podľa nich škodí životnému prostrediu a porušuje práva pôvodného obyvateľstva. Informovala o tom agentúra DPA. Na protestnom zhromaždení v meste Brazília sa zišlo asi do 2000 žien. Ich akcia sa konala pod heslom "Pôda: naše telo, naša duša," napísal denník Folha de S.Paulo. Zhromaždené ženy, patriace do približne 300 etnických skupín, požadovali lepšiu zdravotnú starostlivosť pre pôvodné obyvateľstvo. Zároveň kritizovali politiku Bolsonara, podľa ktorého skupiny pôvodných obyvateľov majú priveľa pôdy, preto sľúbil, že časť z nej sprístupní na ťažbu i poľnohospodárske účely. "Musíme zaručiť, že naše územie bude rešpektované... Vtŕhajú nám do lesov, ničia rieky, otravujú zem," povedala denníku Folha de S.Paulo jedna z demonštrantiek. Bolsonarove praktiky už vyvolali obavy medzinárodného spoločenstva o osud amazonského pralesa, kde žijú mnohé skupiny pôvodného obyvateľstva a ktorého čoraz väčšie ničenie by podľa očakávaní mohlo urýchliť globálne otepľovanie, píše DPA. V Brazílii žije vyše 800.000 pôvodných obyvateľov, čo predstavuje menej než jedno percento z celkovej populácie tejto krajiny. Pôda, ktorá je pre nich vyhradená, zaberá zhruba 13 percent z celkovej rozlohy štátu.


Kraj prerozdelí v rámci dotačnej schémy viac ako milión eur

Najvyššia suma je vyčlenená na podporu kultúry.

BRATISLAVA. Bratislavský samosprávny kraj (BSK) prerozdelí na dotáciách 1.507.940 eur. Rozhodli o tom v piatok krajskí poslanci, keď schválili pridelenie dotácií pre jednotlivé oblasti v rámci Bratislavskej regionálnej dotačnej schémy (BRDS). "Celkovo prišlo 800 žiadostí, podporených bolo 420 projektov. Bratislavská regionálna dotačná schéma má pred sebou ďalší úspešný ročník. Žiadatelia dostanú peniaze veľmi skoro a môžu realizovať svoje drobné projekty v celom regióne Bratislavského kraja," zhodnotil predseda BSK Juraj Droba. Najvyššia suma je vyčlenená na podporu kultúry, kde poputuje 562.434 eur. Do oblasti športu pôjde 434.996 eur. Táto suma však zahŕňa podporu systematického rozvoja športových aktivít zabezpečovaných športovými zväzmi (130.498 eur), prácu s mládežou (65.250 eur) a športové podujatia a pravidelné pohybové aktivity (239.248 eur). Na projekty podporujúce životné prostredie a rozvoj vidieka pôjde 332.644 eur. Oblasť turizmu bude podporená sumou 177.866 eur. Šéf krajskej samosprávy sa zároveň nechal počuť, že je na BRDS hrdý, pričom ju Bratislavskému kraju závisia iné samosprávy. "Vážim si a oceňujem postoj poslancov, ktorí si dobrovoľne ukrojili zo svojej kompetencie a preniesli zodpovednosť za hodnotenie vhodnosti projektov na odborných externých hodnotiteľov," poznamenal Droba. V zmysle všeobecne záväzného nariadenia (VZN) najprv prejdú žiadosti formálnou kontrolou. Následne ich posudzuje odborná hodnotiaca komisia. Projekty, ktoré dostanú v hodnotení viac ako 65 percent, sa dostanú na rokovanie dotačnej komisie zloženej z poslancov. Konečnú podporu schvaľujú následne poslanci. "Osobne som na schému veľmi hrdý a budem za to, aby to zostalo v rukách nezávislých hodnotiteľov a poslanci budú mať finálnu moc na schválenie, prípadne drobné kozmetické úpravy," dodal Droba.


Policajti v Ťumeni zastrelili dvoch podporovateľov Islamského štátu

FSB dostala hlásenie o dvoch ozbrojených mužoch, ktorí plánujú vykonať teroristický útok.

MOSKVA. Dvoch ruských sympatizantov Islamského štátu zastrelili v piatok neskoro večer ruskí policajti v meste Ťumeň, hlavnom meste Ťumenskej oblasti. Ako informujú ruské tlačové agentúry s odvolaním sa na Národný protiteroristický výbor, ruská Federálna bezpečnostná služba (FSB) dostala hlásenie, že v súkromnej rezidencii v centre Ťumeňa sú dvaja ozbrojení muži, ktorí tam plánujú vykonať teroristický útok. Muži odmietli výzvy zo strany príslušníkov FSB, aby zložili zbrane a začali na policajtov strieľať, v následnej prestrelke ich obidvoch príslušníci FSB zastrelili.


Kurz: Rakúsko chce zmierňovať napätie medzi V4 a Nemeckom

Nie je potrebné, aby Rakúsko slúžilo ako most medzi západnou a východnou Európou, vyhlásil kancelár.

VIEDEŇ. Rakúsko chce počas svojho predsedníctva v Rade EÚ v druhom polroku 2018 pracovať na odbúraní napätia medzi krajinami Vyšehradskej štvorky a Nemeckom v otázke migrácie. Na tlačovej konferencii po stretnutí so slovenským premiérom Petrom Pellegrinim (Smer-SD) to v pondelok vo Viedni vyhlásil rakúsky spolkový kancelár Sebastian Kurz. "Nie je potrebné, aby Rakúsko slúžilo ako most medzi západnou a východnou Európou - pretože všetci sme spolu v zjednotenej Európe. Potrebné je však odbúravať napätie, a o to sa počas nášho predsedníctva budeme usilovať," povedal 31-ročný rakúsky kancelár, ktorý predtým pôsobil ako minister zahraničných vecí. V tomto období bol podľa vlastných slov svedkom stupňovania napätia v EÚ - najmä ohľadne migrácie "medzi Západom a Východom" a rozpočtovej politiky "medzi Severom a Juhom". Rakúsko pod vedením Kurza sprísnilo svoju migračnú politiku, za čo si podľa neho vyslúžilo rešpekt štátov Vyšehradskej skupiny, ktoré sa však v tejto otázke názorovo rozchádzajú s Nemeckom. "Na druhej strane sme prijali veľmi veľa utečencov - druhý najvyšší počet po Švédsku. Takže Nemecko či iné krajiny nám nemôžu vyčítať, že sme nič neurobili. Ako Rakúsko sme teda vo veľmi dôveryhodnej pozícii, aby sme presadzovali riadnu migračnú politiku s dôslednou ochranou vonkajších hraníc," zdôraznil rakúsky kancelár. V súvislosti s politickou situáciou na Slovensku Kurz ocenil zapojenie zahraničných orgánov do vyšetrovania vraždy novinára Jána Kuciaka.


Kontrolný úrad preveruje viaceré výzvy na Plavčanovom ministerstve

Národný kontrolný úrad pristúpil ku kontrole na základe rizikovej analýzy z minulého roku.

BRATISLAVA. Najvyšší kontrolný úrad (NKÚ) kontroluje viacero výziev na eurofondy na ministerstve školstva. Ako uviedla v pondelok pre agentúru SITA hovorkyňa NKÚ Daniela Bolech Dobáková, úrad pristúpil ku kontrole na základe rizikovej analýzy z minulého roku. Podľa nej sú v rámci operačného programu Výskum a inovácie vážne riziká na riadiacom orgáne, teda ministerstve školstva a sprostredkovateľskej Výskumnej agentúre. NKÚ začal kontrolu začiatkom júla, mal by ju ukončiť do konca septembra. NKÚ hodnotí dve výzvy. Podľa hovorkyne ide o Výzvu na predkladanie žiadostí o nenávratný finančný príspevok na podporu Priemyselných výskumno-vývojových centier v oblastiach špecializácie RIS3 SK a Výzvu na predkladanie žiadostí o nenávratný finančný príspevok na podporu dlhodobého strategického výskumu a vývoja v oblastiach špecializácie RIS3 SK z hľadiska dostupných vedeckých a výskumných kapacít SR.V rámci kontroly na ministerstve školstva NKÚ preveruje podľa hovorkyne úradu aj to, ako ministerstvo a sprostredkovateľská agentúra zapracovali odporúčania NKÚ z kontroly v roku 2012. „Zároveň kontrolujeme, ako funguje systém vnútornej kontroly, teda či v procese výzvy a hodnotenia rezort vykonával priebežne kontroly na mieste, ako boli vyberaní hodnotitelia a či bol proces hodnotenia transparentný. NKÚ sleduje aj spôsob výberu hodnotiteľov, čo je z hľadiska objektívnosti jeden z kľúčových bodov. Úrad skúma taktiež odbornú spôsobilosť hodnotiteľov, ale aj ako boli školení a ako vedia svoje hodnotenie vecne preukázať a obhájiť,“ uviedla. NKÚ upozorňoval na riziká na ministerstve školstva už niekoľkokrát. „V roku 2012 NKÚ došiel na najzávažnejšie zistenia, keď výsledky odstúpil orgánom činným v trestnom konaní. Kontrolóri sa vtedy zamerali na operačný program Výskum a vývoj. Preverovali výzvy od roku 2009 do roku 2012. Kontrolóri konštatovali 15 systémových chýb, z ktorých 13 malo vysokú závažnosť. Pri hodnotení 59 žiadostí identifikovali 392 zistení,“ zdôraznila Bolech Dobáková. Vtedy podľa nej NKÚ považoval za veľký problém transparentnosť a najmä objektívnosť pre poskytovanie európskej finančnej pomoci. „V roku 2014 NKÚ opäť vykonal kontrolu, ktorej zmyslom bolo preveriť opatrenia, ktoré prijal rezort a sprostredkovateľský orgán. NKÚ konštatoval, že vtedajšie vedenie rezortu prijalo novú metodiku, manuály, ktoré pomohli stransparentniť a vytvoriť predpoklady pre jednotný postup a nediskrimináciu uchádzačov v procese hodnotenia projektov. Ministerstvo vytvorilo jasné pravidlá, ako majú byť projekty hodnotené. Podľa nových pravidiel by mali hodnotitelia obhájiť svoje hodnotenie nielen slovne, ale aj číselne,“ uviedla. NKÚ tiež odporúčal využiť ako príklad dobrej praxe to, aby riadiaci orgán teda ministerstvo školstva vykonávalo priebežne kontrolu celého procesu manažovania výzvy zo strany sprostredkovateľského orgánu. NKÚ o svojich zisteniach z kontrol v novembri roku 2016 informoval aj premiéra Roberta Fica, pričom v liste predsedu úradu Karola Mitríka bolo konštatované, že vecné, odborné vyhodnocovanie žiadostí o nenávratný finančný príspevok je kľúčovým v procese, ktorý má zabezpečiť maximálnu hospodárnosť, účinnosť využitia finančných prostriedkov EÚ smerovaných do jednotlivých operačných programov.NKÚ v súčasnosti preveruje nastavenie výziev a proces hodnotenia žiadostí aj na ministerstve vnútra a pôdohospodárstva. NKÚ podľa hovorkyne potrebuje zistiť, či pri fáze prípravy a hodnotenia bol zabezpečený odborný a transparentný prístup. „Z hľadiska nezávislej kontrolnej autority, ale aj európskych inštitúcií je dôležite, aby v procese riadenia bola v čo najširšej miere minimalizovaná miera subjektivity, ktorá priamo súvisí s podozrením na existenciu korupčného prostredia. NKÚ tieto systémové nedostatky identifikoval naposledy pri prierezovej kontrole Pôdohospodárskej platobnej agentúry,“ dodala.


Objavili ho na blšáku. Šifrovací prístroj Enigma vydražili za tisíce eur

Historický písací stroj, zakúpený pôvodne na blšom trhu za 100 eur, predali na aukcii za 45-tisíc eur.

BUKUREŠŤ. Historický písací stroj, zakúpený pôvodne na blšom trhu za 100 eur, predali v utorok na aukcii za 45.000 eur po tom, ako vysvitlo, že ide o nemecký šifrovací prístroj Enigma z druhej svetovej vojny. Prístroj na bližšie nespresnenom blšom trhu zakúpil nemenovaný profesor špecializujúci sa v odbore kryptografia, ktorý si okamžite uvedomil jeho skutočnú, nielen zberateľskú hodnotu, informovala v stredu spravodajská stanica BBC. Zariadenie získal na dražbe aukčného domu Artmark v Bukurešti istý záujemca prostredníctvom internetu. Vyvolávacia cena Enigmy bola 9000 eur. Konečná cena však ďaleko zaostáva za rekordnou sumou, za ktorú sa v júni predal rovnaký prístroj na dražbe aukčného domu Christie's v New Yorku - 478.000 eur. Enigma bola používaná na kódovanie vojenských správ. Jej kódy generované elektromechanickým systémom, ktoré nacisti považovali za nerozlúštiteľné, prelomil so svojím tímom britský matematik Alan Turing.


Vydávala sa za bohatú dedičku, New York ju posiela do väzenia

Nemka ruského pôvodu podviedla banky, hotely aj svojich známych.

NEW YORK. Nemka ruského pôvodu, ktorá podviedla banky, hotely i svojich známych, keď sa vydávala za bohatú dedičku, bola vo štvrtok súdom v New Yorku odsúdená na 4-12 rokov väzenia. "Chcela všetko, čo sa dá získať za peniaze - s tým rozdielom, že žiadne nemala." Ako v noci na piatok informovala agentúra Reuters, sudkyňa Diane Kieselová vyniesla nad 28-ročnou Annou Sorokinovou, medzi priateľmi známou pod menom Anna Delveyová, trest v rozmedzí od štyroch do dvanástich rokov väzenia s tým, že odsúdená môže o podmienečné prepustenie z väzenia požiadať po odpykaní si štyroch rokov. Za mrežami pritom strávila táto mladá žena už 500 dní. Podľa sudkyne bola Sorokinová "oslnená leskom a lákadlami New Yorku". "Chcela všetko, čo sa dá získať za peniaze - s tým rozdielom, že žiadne nemala," uviedla Kieselová, pričom poukázala na finančne nákladný život obžalovanej. Patrili k nemu luxusný tovar i preprava súkromnými lietadlami, pričom však "všetko to bol podvod", dodala sudkyňa. Podľa prokuratúry Sorokinová v rokoch 2016-17 okradla ľudí o 275-tisíc dolárov. Ako sa uvádza v spise, v bohatých ľuďoch sa jej darilo vyvolať dojem, že aj ona sama je bohatá a že je dedičkou impéria v hodnote 67 miliónov dolárov. V hoteloch a letoviskách však po nej zostali nezaplatené účty - len za dovolenku v marockom Marrákeši dlhuje 62-tisíc dolárov. Pred súdom sa Sorokinová vo štvrtok objavila oblečená v čiernych šatách doplnených čiernymi topánkami a okuliarmi s hrubým čiernym rámom. Prokuratúra na to poukázala, keď tvrdila, že fakt, že obžalovanej pri výbere "outfitu" na záverečné pojednávanie pomáhala stylistka, svedčí o tom, že Sorokinová "nemá výčitky svedomia". Sorokinová, ktorá sa narodila v Rusku a do Nemecka sa presťahovala s rodičmi ako tínedžerka, vo štvrtok pred súdom ako jediné povedala, že sa chce "ospravedlniť za chyby, ktoré urobila." Už počas vyšetrovania tvrdila, že nikdy nechcela spáchať trestný čin. Jej advokát Todd Spodek ju prirovnával k spevákovi Frankovi Sinatrovi na začiatku jeho kariéry - tvrdil, že jeho mandantka sa len podobne ako Sinatra snažila "využiť čas a vytvárať si príležitosti". Sorokinová bola zdržaná 25. októbra 2017. Následne ju vzali do vyšetrovacej väzby v slávnej newyorskej väznici na ostrove Rikers.


Vývoz zbraní z Nemecka klesol o takmer štvrtinu

Pokles nastal po zavedení zákazu, ktorého cieľom je zastaviť dodávky zbraní do Jemenu.

BERLÍN. Predaj zbraní do zahraničia, schválený nemeckou vládou, klesol vlani takmer o štvrtinu. Pokles nastal po zavedení zákazu vývozu, ktorého cieľom je zastaviť dodávky zbraní do Jemenu zmietajúceho sa vo vojne, informovala v stredu agentúra DPA. Celková hodnota zbraní predaných do zahraničia klesla o 22,7 percenta _ zo 6,24 miliardy eur v roku 2017 na 4,82 miliardy eur v roku 2018, ako sa uvádza v správe nemeckého kabinetu zverejnenej v stredu. Dodávky zbraní do krajín mimo Európskej únie a NATO tiež klesli, a to o tretinu. Tieto dodávky patrili k najspornejším medzi zbraňami, ktorých exportom Nemecko podporovalo konflikty v zahraničí, ako upozorňovali experti. Nemecká koaličná vláda schválila vlani v marci zákaz predaja zbraní do krajín podieľajúcich sa na konflikte v Jemene, ale umožnila realizáciu existujúcich kontraktov. Tento krok spôsobil spory predovšetkým s Francúzskom a Britániou, s ktorými má Berlín mnoho spoločných projektov na dodávky zbraní, ale zapríčinil aj rozpory v rámci samotného nemeckého kabinetu. Kritici navyše tvrdia, že zákazy sú neúčinné. Údaje, ktoré sa objavili minulý víkend, ukazujú, že obmedzenia vývozu do štátov, zúčastňujúcich sa na vojne v Jemene, sa v roku 2019 nedodržiavali. Od 1. januára do 5. júna bolo ôsmim krajinám _ vrátane Saudskej Arábie a Spojených arabských emirátov (SAE) _ dodané vojenské vybavenie v hodnote 1,1 miliardy eur. To je takmer toľko, ako za celý rok 2017, teda ešte pred začiatkom platnosti zákazu z marca 2018. Celkové údaje pre rok 2018 boli prvýkrát zverejnené vlani v decembri.


V Česku žije vyše 500 ľudí starších ako sto rokov

PRAHA. V Česku žilo v júni 523 ľudí starších ako sto rokov, z toho 468 žien a 55 mužov. Vyplýva to zo štatistík, ktoré na zverejnila Česká správa sociálneho zabezpečenia. Najstaršou je podľa týchto údajov žena z Prahy s rokom narodenia 1910. Najstarší muž sa narodil v roku 1912. Najviac ľudí, ktorí majú za sebou sté narodeniny, býva v Prahe (93), najmenej ich je v Karlovarskom kraji, a to 12. Po 100. narodeninách dostávajú obyvatelia Českej republiky vyšší dôchodok. Zvyšuje sa im o 2 000 korún. Čiastka má pokryť výdaje na náročnejšiu starostlivosť. Informácie pochádzajú z webstránky www.cssz.cz.


Počet kontajnerov vypadnutých z lode v Severnom mori sa zvýšil

V niektorých kontajneroch sa údajne nachádzal aj toxický organický peroxid.

HAAG. Pri havárii nákladnej lode MSC Zoe v Severnom mori, ku ktorej došlo začiatkom januára, spadlo do vody prinajmenšom 345 kontajnerov, čo je výrazne viac, než sa pôvodne predpokladalo. Informoval o tom v stredu podľa agentúry AP úrad holandského vodného hospodárstva. Údaj podľa tohto zdroja aktualizovala z pôvodných 291 kontajnerov spoločnosť, ktorá zmienenú loď vlastní, po tom, ako z plavidla v poľskom prístavnom meste Gdansk vyložili posledné z kontajnerov. MSC Zoe je s dĺžkou 396 metrov a šírkou 59 metrov jednou z najväčších nákladných lodí na svete. Počas plavby v rozbúrenom mori z belgických Antverp do nemeckého Bremerhavenu stratila na Nový rok celkove 345 kontajnerov. Časť nákladu, ktorý tvorili prevažne hračky, nábytok a autosúčiastky, more vyplavilo na holandských pobrežiach vrátane ostrovov Vlieland, Terschelling a Ameland. Podľa niektorých správ sa však nachádzal v kontajneroch aj organický peroxid, čo je horľavá a mimoriadne toxická zlúčenina. Operáciu s cieľom vyzdvihnúť potopený náklad z morského dna odštartovali po vyše dvoch týždňoch po havárii a očakáva sa, že potrvá celé mesiace.


Kiska prijal Plavčana, školstvo musí byť podľa prezidenta prioritou vlády

Priorita, to nie sú len peniaze, ale aj kompetencie a konkrétne výsledky, uviedol Kiska po stretnutí s ministrom školstva.

BRATISLAVA. Prezident Andrej Kiska nenechá zaspať sľub vlády, že školstvo bude skutočná priorita. Bude naďalej pokračovať vo svojej aktivite za lepšie školstvo a ministra školstva Petra Plavčana (nom. SNS) sa pýtal, čo všetko môže ako prezident pre školstvo urobiť. Kiska to vyhlásil po stretnutí so šéfom rezortu školstva.  Prezident zopakoval, že školstvo musí byť skutočnou prioritou našej vlády. Podľa neho potrebujeme vrátiť rešpekt a úctu k vzdelaniu, rešpekt a úctu k učiteľskému povolaniu. „Ako prezident budem pokračovať vo svojej aktivite za lepšie školstvo a nenechám zaspať sľub vlády, že školstvo bude skutočnou prioritou. Priorita, to však nie sú len peniaze, to je aj kompetencia a konkrétne výsledky,“ povedal Kiska s tým, že všetci od tejto vlády očakávajú, že vláda predloží konkrétne ciele, ktoré chce počas svojho vládnutia presadiť, aby sme sa všetci spoločne mohli pozerať na to, či sa skutočne táto priorita presadzuje. Kiska zároveň informoval, že sa Plavčana pýtal na to, čo je nové, čo ako prezident pre školstvo môže urobiť. „Pán minister ma informoval a ja sa teším na ďalšie stretnutia a informácie,“ avizoval prezident. Plavčan ocenil, že pre prezidenta je školstvo priorita a ocenil jeho prístup a záujem a prístup o túto problematiku. Pripomenul, že od 1. septembra sa učiteľom zvýšili platy. „Prvé dva zákony, ktoré boli prijaté v NR SR, boli z oblasti školstva, pričom jeden bol práve o zvyšovaní platov učiteľov,“ dodal Plavčan s tým, že ešte v tomto roku bude rokovať s ministrom financií Petrom Kažimírom (Smer) o zvyšovaní platov na rok 2017.


Používate Chrome a rýchlo sa vám vybíja batéria? Skúste tento trik

Prehliadač Google Chrome môže bežať na pozadí, aj ak aplikáciu zatvoríte.

Obľúbený webový prehliadač Google Chrome je známym požieračom energie. Aj keď Chrome vypnete, môže stále bežať v pozadí a rýchlo vám vybíjať batériu. Ak používate Chrome na počítači s operačným systémom Windows a potrebujete si predĺžiť pracovný čas notebooku, existuje jednoduchý trik, ktorý vám môže pomôcť. Stačí vypnúť aktivitu Chromu na pozadí. V pravej časti lišty nájdite ikonku Google Chrome. Kliknite na ňu a zvoľte Povoliť prehliadaču Google Chrome spustenie na pozadí. Po vypnutí Chromu na pozadí vám prestanú chodiť notifikácie od Google Hangouts a môžete prísť aj o funkciu niektorých nainštalovaných rozšírení. Ak by ste chceli aktivitu Chromu na pozadí obnoviť, otvorte aplikáciu Chrome, rozkliknite možnosti prispôsobenia a ovládania a kliknite na Nastavenia. V Nastaveniach kliknite na Zobraziť rozšírené nastavenia. V rozšírených nastaveniach potom stačí iba zakliknúť možnosť Ponechať aplikácie na pozadí spustené po zatvorení prehliadača Google Chrome.


Aplikáciu Bolt na Slovensku využívajú najmä ženy

V siedmich slovenských mestách, kde platforma funguje, tvoria domáci zákazníci 90 percent.

BRATISLAVA. Aplikáciu Bolt (v minulosti Taxify) pri preprave autami na Slovensku využívajú najmä domáci cestujúci, prevládajú medzi nimi ženy. V siedmich slovenských mestách, kde prepravná platforma funguje, tvoria domáci zákazníci 90 percent, najčastejšie vo veku 25 až 40 rokov, a cudzinci 10 percent. Častejšie ako muži využívajú prepravu pomocou tejto aplikácie ženy, informovala o tom v piatok spoločnosť na základe vlastnej štatistiky. Uvedený pomer sa upravil počas májových majstrovstiev sveta v ľadovom hokeji na Slovensku s prílevom fanúšikov zo zahraničia, stále však prevládali miestni cestujúci. "Nielen v Bratislave, ale aj v ďalších slovenských mestách Bolt dopĺňa MHD. Zároveň vidíme, že v menších mestách užívatelia často používajú Bolt aj na prepravu do okolitých obcí v čase, keď je na týchto trasách slabšie pokrytie," povedal regionálny manažér Boltu pre strednú Európu Roman Sysel. V pracovné dni sa podľa firmy uskutoční najviac jázd medzi desiatou hodinou večer a druhou hodinou v noci. Cez víkendy sa výraznejšie začína zvyšovať dopyt po preprave o 22:00 a najvyťaženejší sú vodiči od polnoci až do štvrtej rána, čo súvisí s odvozmi z večierkov. Z Bratislavy viedla najdlhšia cesta cez platformu Bolt na sever Talianska do mesta Bolzano vzdialené 590 kilometrov, najdlhšia cesta z Košíc do Varšavy merala 452 kilometrov. Bolt je na Slovensku najväčšia platforma na sprostredkovanie osobnej dopravy autami. V súčasnosti tu pôsobí v siedmich mestách, v roku 2017 začal ešte ako Taxify v Bratislave a v roku 2018 rozšíril činnosť v ďalších šiestich mestách – v Košiciach, Žiline, Banskej Bystrici, Nitre, Prešove a Trnave. Slovensko je podľa počtu miest na štvrtom mieste zo všetkých krajín s prevádzkou Boltu. Platformu založil Markus Villig v Estónsku v roku 2013. Bolt má 25 miliónov zákazníkov, je jednou z najrýchlejšie rastúcich dopravných platforiem v Európe a Afrike. Pôsobí v 115 mestách v 33 krajinách na piatich kontinentoch, z toho v Európe v 74 mestách v 21 krajinách, v Afrike v 25 mestách v šiestich štátoch, v Ázii v ôsmich mestách v štyroch krajinách.


Na strane militantov v Sýrii bojuje najmenej 4000 Rusov, vyhlásil Putin

Poukázal aj na to, že bezvízový styk v takmer celom postsovietskom priestore predstavuje obrovskú skrytú hrozbu.

MOSKVA. Na strane militantov v Sýrii bojuje najmenej 4000 ruských občanov. Na stretnutí s predstaviteľmi ruskej Severnej flotily to vo štvrtok uviedol šéf Kremľa Vladimir Putin. "Bohužiaľ, nemôžeme brať na ľahkú váhu, že v Sýrii sa zhromaždil veľký počet militantov pochádzajúcich z bývalých republík Sovietskeho zväzu, ako aj priamo z Ruska. Podľa našich predbežných informácií sú ich tisíce, približne 4000 Rusov a okolo 5000 občanov republík bývalého Sovietskeho zväzu," povedal Putin. Ruský prezident poukázal aj na skutočnosť, že bezvízový styk v takmer celom postsovietskom priestore predstavuje obrovskú skrytú hrozbu najmä pre Rusko, pričom vyzdvihol úlohu ruských ozbrojených síl, ktoré plnením bojových úloh vo vzdialených kútoch sveta priamo prispievajú k bezpečnosti Ruska. Podľa Putina je úlohou Ruska v Sýrii zachovanie legitímnej moci a likvidácia terorizmu. "Nemáme v úmysle zasahovať do vnútorných záležitostí Sýrie. Našou úlohou je stabilizácia legitímnej moci v tejto krajine a zasadenie rozhodujúceho úderu medzinárodnému terorizmu," dodal ruský prezident.


Zoot chce otvárať nové obchody, vydal preto dlhopisy

Spoločnosť mala minulý rok tržby 706 miliónov českých korún (27 mil. eur).

BRATISLAVA. Internetový obchod Zoot s oblečením a doplnkami do domácnosti hľadá spôsob, ako získať peniaze na svoj ďalší rozvoj. Od investorov si preto chce požičať asi 150 miliónov českých korún (5,7 mil. eur) vo forme dlhopisov. „Nejaké veci treba ešte dotiahnuť. Zatiaľ nemôžeme poskytnúť viac informácií,“ povedala pre web E15.cz Andrea Burgerová. Peniaze si požičia s ročným úrokom 6,5 percenta. Dlhopisy budú splatné v roku 2021, teda práve v tom roku musí Zoot požičané peniaze vrátiť investorom. Predaj dlhopisov povolila už aj Česká národná banka. Zoot ponúkne svoje dlhopisy verejne a neskôr ich bude predávať aj na Pražskej burze. „Oživenie firemného financovania cez dlhopisy sa začalo po roku 2012,“ povedal pre web Aleš Jelínek, šéf firmy Jelinek Investments, ktorá pripravuje spoločnosti na financovanie formou dlhopisov. Suma, ktorú chce Zoot získať, zodpovedá podľa portálu E15.cz zámerom firmy otvoriť do konca roku 2019 približne stovku obchodov a postaviť dva nové distribučné sklady. Spoločnosť mala minulý rok tržby 706 miliónov českých korún (v prepočte 26,9 milióna eur), čo je 56-percentný medziročný rast. Rozširovať sa chystá aj tento rok a jej tržby by tak prvýkrát v histórií mohli presiahnuť jednu miliardu korún.


V americkom Maine legalizovali asistovanú samovraždu pre smrteľne chorých

Maine sa stal siedmym štátom Únie, kde asistovanú samovraždu legalizovali.

WASHINGTON. Americký štát Maine sa v stredu stal siedmym štátom Únie, ktorý legalizoval asistovanú samovraždu ako alternatívu pre ľudí trpiacich nevyliečiteľnými chorobami. Informovala o tom agentúra AP. Návrh zákona o legalizácii asistovanej samovraždy v stredu podpísala aj demokratická guvernérka štátu Maine Janet Millsová, ktorá k nemu v minulosti mala výhrady. Prvým americkým štátom, ktorý legalizoval asistovanú samovraždu, sa stal v roku 1997 Oregon. Až o desať rokov neskôr sa pre podobný krok rozhodol štát Washington. Nasledovali štáty Montana, Vermont, Havaj, Kalifornia, Colorado, ako aj hlavné mesto Washington. Rozdiel medzi asistovanou samovraždou a eutanáziou spočíva v tom, že pri eutanázii vykoná akt usmrtenia iná osoba, väčšinou lekár pomocou vnútrožilovej aplikácie smrtiacej látky. Pri asistovanej samovražde môže lekár nevyliečiteľne chorej osobe predpísať smrtiacu kombináciu liekov, avšak pri ich užití nemusí byť prítomný a čas samovraždy si pacient zvolí sám. Základnou podmienkou je, že musí ísť o osobu schopnú právne konať.


Prímerie na Ukrajine porušujú obe strany ozbrojeného konfliktu

Ostreľovanie v Donbase si za posledných 24 hodín vyžiadalo zranenia štyroch vojakov vládnych síl.

KYJEV. Strany ozbrojeného konfliktu na východe Ukrajiny sa navzájom obvinili z porušenia dohody o prímerí, ktorá začala platiť v noci na sobotu. Velenie ukrajinskej armády v nedeľu v Kyjeve informovalo, že ostreľovanie jej pozícií v Donbase si za posledných 24 hodín vyžiadalo zranenia štyroch vojakov vládnych síl. Nahlásilo aj 37 prípadov porušenia tzv. veľkonočného prímeria zo strany proruských separatistov. Hovorca vládnych síl informoval, že ukrajinská armáda prímerie dodržiava a na tieto provokácie nereagovala. Proseparatistická tlačová agentúra DAN zasa uviedla, že ukrajinské vládne jednotky za uplynulých 24 hodín porušili režim prímeria 35-krát, pričom na ostreľovanie použili aj ťažké mínomety a granátomety. Zranenia utrpel jeden príslušník ozbrojených síl samozvanej Doneckej ľudovej republiky (DĽR), spresnila DAN s odvolaním sa velenie separatistov v Donecku. Na prímerí, ktoré platí od 1. apríla, sa 29. marca v Minsku dohodli účastníci rokovaní tzv. kontaktnej skupiny. Obe strany sa však odvtedy opäť navzájom obviňujú z porušovania dohody o zastavení paľby. Konflikt na východe Ukrajiny trvá od jari roku 2014 a vyžiadal si už takmer 10-tisíc obetí na životoch.


Kažimír plánuje tento rok vybrať na daniach a odvodoch o 147 miliónov eur viac

BRATISLAVA. Štát by mal na daniach a odvodoch vybrať v tomto roku a v nasledujúcich viac. V tomto roku by mali byť príjmy vyššie o 147 miliónov eur, v budúcom roku o 198 miliónov eur, v roku 2019 by mali vzrásť o 213 miliónov eur a v roku 2020 by mali stúpnuť o 211 miliónov eur. Vyplýva to z najnovšej aktualizácie daňovej prognózy Inštitútu finančnej politiky (IFP) pri Ministerstve financií (MF) SR. IFP oproti júnovej prognóze zvyšuje odhad daňových a odvodových príjmov. Vplyv na aktuálnu prognózu má pokračujúci rast trhu práce, ako aj rýchlejší rast odvodových príjmov. "Vývoj ekonomiky zvyšuje daňové príjmy v celom horizonte prognózy. Za zlepšením príjmov z daní a odvodov stojí najmä pokračujúci rast trhu práce. Ten sa prelieva do rastúcej spotreby domácností, ktorá dosahuje najvyššiu dynamiku od roku 2008," uviedol IFP. Oproti rozpočtu na roky 2017 až 2019 však podľa IFP dochádza len ku kozmetickej korekcii vo výške 8 až 25 miliónov eur, kde značný prepad daňových príjmov plne kompenzujú vyššie príjmy z odvodov. Vplyv na odhad daňových a odvodových príjmov má aj prijatá legislatíva. Zmeny v zákone o dani z príjmov by mali mať v budúcom roku negatívny dosah v objeme 11 miliónov eur, v roku 2019 v objeme 14 miliónov eur a v roku 2020 by mal byť negatívny vplyv v objeme 16 miliónov eur. Ide o zmeny týkajúce sa zavedenia daňového bonusu na hypotéky, zavedenie nezdaniteľnej časti základu dane na kúpeľníctvo, zavedenie samostatného odpisovania technického zhodnotenia opráv na budovách kúpeľov či zmenu týkajúcu sa uplatňovania superodpočtu výdavkov na vedu a výskum. Zákon o zdravotnej starostlivosti obsahujúci odvodovo odpočítateľnú položku má mať pozitívny vplyv na príjmy v každom roku až do 2020 v objeme 15 miliónov eur. Prekvapenie podľa štátnych analytikov nastalo vo vývoji firemnej dane. "V porovnaní s júnom prispieva efektívna daňová sadzba k septembrovej prognóze pozitívne. Úspešnosť výberu dane z príjmov právnických osôb z predchádzajúcej prognózy reviduje nahor pozitívnejšie vyrovnanie veľkých daňových subjektov s odkladom daňových priznaní," priblížil IFP. Zníženie akruálneho výnosu korporátnej dane v roku 2016 o 285 miliónov eur z júnovej prognózy preto IFP korigoval o 58 miliónov eur smerom nahor. Rastie však úspešnosť výberu dane z pridanej hodnoty (DPH). "Efektívna daňová sadzba pri dani z pridanej hodnoty v 2. štvrťroku 2017 medzikvartálne vzrástla a aktuálne dosahuje 15,02 %," vyčíslil IFP. Pozitívny impulz z vyššej úspešnosti výberu a spotreby domácností je tlmený nižšími investíciami a medzispotrebou vlády v druhej polovici tohto roka. Prognóza na najbližšie roky však predpokladá udržanie úspešnosti výberu dane na úrovni odhadu roku 2017. Nad očakávania rastú aj sociálne a zdravotné odvody. "Sociálne a zdravotné odvody sa v 2. štvrťroku vyvíjali pozitívnejšie, než by indikoval vývoj mzdovej bázy," podotkli analytici IFP. Rastúca spotreba pohonných látok zase zvyšuje výnos spotrebnej dane. "Očakávania z júna sa v prípade odhadu výnosu spotrebnej dane z minerálneho oleja naplnili, čo sa pretavilo do rastúcej efektívnej daňovej sadzby v roku 2017. Ostatné spotrebné dane sa vyvíjajú v súlade s júnovým odhadom," dodal IFP.


Vyvoleným ukáže Facebook viac obsahu na prezeranie

Ak vám pribudla ikonka rakety, budete mať viac príležitostí na listovanie a klikanie.

MENLO PARK, BRATISLAVA. Možno aj vy patríte medzi vyvolených používateľov sociálnej siete Facebooku, ktorým sa v používateľskom rozhraní objavila nová ikona rakety. Vývojári postupne nasadzujú experimentálnu funkciu, ktorá sprístupní nový obsah. Za novinkou sa ukrývajú algoritmy, ktoré sa snažia prihliadať na záujmy používateľa. Vyberajú články, fotografie a videá podľa záujmov používateľa a vďaka nim by sa mohol dostať k obsahu, ktorý mu sociálna sieť zvyčajne neukazuje.  Cieľom Facebooku je ponúknuť obsah aktívnym používateľom, pre ktorých môže byť štandardné nastavenie príliš stručné. Sociálna sieť totiž triedi správy a príspevkov tak, aby zobrazovala iba tie najzaujímavejšie - to však neraz znamená, že často narážate na rovnaké príspevky.  Práve to sa podľa magazínu Cnet snaží riešiť nový informačný modul. Ponúka záplavu noviniek, pričom ohľad berie nielen na záujmy, ale i na príspevky sledované vašimi priateľmi. Facebook od novinky očakáva nielen viac času stráveného času, ale aj nový priestor na umiestňovanie reklám. Novinka prichádza krátko po nasadení funkcie Facebook Stories. Umožňuje zdieľať 20-sekundové videoklipy na časovej osi po vzore Snapchatu.


Šéf rakúskej centrálnej banky má obavy z vývoja v Taliansku

Prípadná kríza v Taliansku by zasiahla najmä francúzske banky BNP Paribas a Credit Agricole.

VIEDEŇ. Guvernér rakúskej centrálnej banky Ewald Nowotny vyjadril obavy z politickej situácie v Taliansku po nástupe novej populistickej vlády. „Skutočná kríza“ by však nemala nastať, uviedol Nowotny, ktorý je zároveň členom Rady guvernérov Európskej centrálnej banky. Za hlavný problém označil výkon talianskej ekonomiky, ktorá vykazuje v rámci krajín eurozóny najslabší rast.Prípadná kríza v Taliansku by z pohľadu bankového sektora zasiahla najmä Francúzsko, uviedol ďalej Nowotny pre utorňajšie vydanie denníka Kleine Zeitung. Banky, ktoré čelia v krajine s veľkým odstupom najväčším úverovým rizikám, sú totiž francúzske skupiny BNP Paribas a Credit Agricole.Na vytvorení vlády sa v Taliansku dohodli populistické Hnutie piatich hviezd a protiimigrantská strana Liga, donedávna známa ako Liga Severu. Parlament vyslovil novému vládnemu kabinetu dôveru minulý týždeň.Finančné trhy so znepokojením reagujú na volebné programy strán vládnej koalície, ktoré počítajú s radikálnym znižovaním daní, prudkým rastom verejných výdavkov a nákladnými sociálnymi opatreniami vrátane zníženia dôchodkového veku alebo garantovaného základného príjmu.


Nicholsonová zrušila svoje pozastavenie členstva v SaS

Sulík tvrdí, že bude dvojkou na jeho návrhu kandidátky do volieb.

BRATISLAVA. Europoslankyňa Lucia Ďuriš Nicholsonová zrušila v stredu (18. 9.) svoje pozastavenie členstva v SaS. Potvrdil to líder strany Richard Sulík. Podľa jeho slov bude dvojkou na jeho návrhu kandidátky do budúcoročných parlamentných volieb. Predpokladá, že po voľbách bude zvažovať, či bude pôsobiť na Slovensku alebo v europarlamente. "Keby získala viac preferenčných hlasov ako v roku 2016, bude to pre ňu silný signál, aby pôsobila v slovenskej politike, ale každopádne bude kandidovať, bude sa zúčastňovať kampane," povedal Sulík. Lucia Ďuriš Nicholsonová požiadala o pozastavenie členstva v strane do konca roka v júni. Jej dôvody mali byť o hodnotách a princípoch. Zároveň v lete avizovala, že nikam neodchádza. "Potrebujem si vo veľa veciach poupratovať a z nadhľadu sledovať situáciu v politike," uviedla vtedy na sociálnej sieti s tým, že si od strany vypýtala voľno, aby zistila, či do seba ešte zapadajú.


Režisér Polanski čelí ďalšiemu obvineniu zo znásilnenia

Obvinenie voči režisérovi vzniesla neznáma žena vo Švajčiarsku.

ŽENEVA. Známy filmový režisér poľského pôvodu Roman Polanski čelí ďalšiemu obvineniu zo znásilnenia, ktoré voči nemu vzniesla neznáma žena vo Švajčiarsku. Informovala o tom agentúra DPA. Žena vzniesla obvinenia na polícii v meste St. Gallen 26. septembra. Tvrdila pritom, že ju Polanski znásilnil ako 15-ročnú v roku 1972, oznámil hovorca miestnej polície. Polícia celý spis odovzdá štátnej prokuratúre, ktorá následne rozhodne, či je už prípad premlčaný. Polanski sa zatiaľ k obvineniu nevyjadril. Osemdesiatštyri ročný držiteľ Oscara sa v roku 1977 v USA priznal k pohlavnému styku s 13-ročným dievčaťom počas fotografovania v Los Angeles, čo sa v USA považuje za znásilnenie. Za to si odsedel 42 dní vo väzení, následne bol prepustený na kauciu a v roku 1978 ušiel do Francúzska. Polanského v roku 2009 zatkli vo Švajčiarsku a pobudol niekoľko mesiacov za mrežami a v domácom väzení. Poľské súdy aj švajčiarske úrady odmietli žiadosť USA o jeho extradíciu. Polanski má i poľské občianstvo.


Sagan nasadil v závere skvelý šprint a dosiahol prvé víťazstvo v roku

Druhé miesto

Prečo bol na toalete?

Prvé víťazstvo

Cit pre taktiku

Ohlasy médií

Slovák vyhral druhú klasiku sezóny. Na Kuurne - Brusel - Kuurne uspel v šprinte päťčlenného úniku.

BRATISLAVA. Šesťdesiaty deviaty ročník jednorazových cyklistických pretekov Kuurne - Brusel - Kuurne (200,7 km) sa stal korisťou Slováka Petra Sagana. V dúhovom drese majstra sveta jazdiaci líder tímu Bora-Hansgrohe Sagan bez väčších problémov triumfoval v šprinte päťčlennej skupiny, v ktorej skončil druhý Belgičan Jasper Stuyven (Trek-Segafredo) a tretí Brit Luke Rowe (Team Sky). Sagan ukázal skvelú formu už v úvodný víkend tzv. klasikárskej sezóny v Európe. Okrem nedeľňajšieho víťazstva bol v sobotu druhý na Omloop Het Nieuwsblad. "Som veľmi šťastný z tohto víťazstva. Cítil som sa po celý deň veľmi dobre a z toho som ťažil. Môj tím odviedol výbornú prácu po stúpanie na Kwaremont, pomohli mi dostať sa dopredu. Pred posledným okruhom som bol v čelnej skupinke a to bola dobrá východisková pozícia," povedal Sagan v prvej reakcii pre TV Sporza. "V závere to bol pomalý šprint. Trentin veľmi skoro nastúpil, pre mňa to bolo dobré, počkal som si na správnu chvíľu. Som spokojný," dodal slovenský cyklista. V profile druhej belgickej klasiky sezóny 2017 Kuurne - Brusel-Kuurne bolo dvanásť krátkych kopčekov od 350 do 2700 metrov vrátane Oude Kwaremontu známeho aj z pretekov Okolo Flámska, posledný 50 kilometrov pred koncom. V závere pretekov cyklisti absolvovali dva okruhy po 15,3 kilometra na úplnej rovine. Na začiatku okruhového jazdenia bola vpredu stále sedemčlenná skupina bez známejších mien z kontinentálnych tímov, ktorá mala tridsať sekúnd k dobru pred hlavnou skupinou s favoritmi Saganom či Van Avermaetom. Z balíka vtedy zaútočil Belgičan Jasper Stuyven (Trek-Segafredo) a utvoril si niekoľkosekundový náskok. Za ním sa vydali Sagan a Matteo Trentin (Quick-Step Floors) a dvadsať kilometrov pred cieľom bola hlavná skupina už rozdrobená. Saganova skupina mala vtedy už päť členov (aj Luke Rowe zo Sky a Tiesj Benoot z Lotto Soudal) a postupne sa vzdialila konkurentom na jednu minútu. Do záverečného pätnásť kilometrov dlhého okruhu vstupoval na čele Sagan a jeho skupina s polminútkou k dobru pred prenasledovateľmi na čele s jazdcami BMC. Bolo zrejmé, že víťaz vzíde s päťčlennej skupiny, z ktorej mal papierovo najväčšie šprintérske kvality Sagan. Z taktizovania v záverečnom kilometri nastúpil ako prvý Trentin, ale neúspešne. Dvesto metrov pred cieľom zaútočil Sagan a ostatní sledovali už len jeho chrbát. (200,7 kilometra)


Amri útočil v Berlíne sám, dôkazy o spolupáchateľoch polícia neobjavila

Útočník tuniského pôvodu Anis Amri usmrtil na vlaňajších vianočných trhoch v Berlíne 12 ľudí.

BERLÍN. Útočník tuniského pôvodu Anis Amri, ktorý na vlaňajších vianočných trhoch v Berlíne usmrtil 12 ľudí, bol zrejme jediným páchateľom tohto činu. Uviedla to v stredu nemecká prokuratúra, ktorá k takémuto zisteniu dospela pri vyšetrovaní prípadu. Nemecká Spolková prokuratúra v stredajšom vyhlásení uviedla, že neobjavila nijaké dôkazy o tom, že by sa na útoku z 19. decembra či jeho príprave podieľal aj niekto iný než Amri. Anis Amri sa zmocnil poľského kamióna a 19. decembra 2016 ním vrazil medzi ľudí na berlínskom vianočnom trhu, pričom 12 z nich vrátane pôvodného vodiča kamiónu pripravil o život a ďalšie desiatky zranil. Atentátnika na úteku zastrelili o štyri dni neskôr talianski policajti pri kontrole v Sesto San Giovanni neďaleko Milána. K zodpovednosti útok sa prihlásila džihádistická organizácia Islamský štát (IS), podľa ktorej tento čin vykonal jeden z jej "vojakov".


Ukázali aj torzo stredovekej brány. Nitra ožila slávnosťami

NITRA. Centrum mesta ožilo Nitrianskym jarmokom, ktorý doplnili rôzne podujatia pre deti aj dospelých. V rámci tohtoročných slávností Nitra, milá Nitra mala verejnosť po prvý raz možnosť vidieť torzo monumentálnej stredovekej brány z 11. - 12. storočia. Najväčšia zachovaná hradná brána z tohto obdobia v celej stredovýchodnej Európe sa nachádza v suteréne Župného domu v Nitre.


Na smetiarskom aute ho označili za judáša. Hamšík čelí bývalému spoluhráčovi

Rekordne nakupoval i predával. Juventus Turín privíta v sobotu v najväčšom hite Seria A SSC Neapol s kapitánom Marekom Hamšíkom.

BRATISLAVA. Rodinnú dynastiu prezývajú talianski Kennedyovci a zastupuje takmer päť percent HDP krajiny. Giovanni Agnelli založil v roku 1899 automobilku Fiat. Začiatkom dvadsiateho storočia k tomu kúpil futbalový Juventus Turín. Od mája 2010 jednému z najslávnejších klubov sveta šéfuje Andrea Agnelli junior. Uplynulé leto minul na nákup posíl takmer 158 miliónov eur, čo je rekord v dejinách talianskeho futbalu. Viac investovali vo svete iba oba kluby z Manchestra. Juventus si však na rozdiel od anglických boháčov na posily zarobil. Za predaj hráčov získal zo všetkých klubov najviac: takmer 159 miliónov. Z toho najviac (105 miliónov) za Paula Pogbu, ktorý sa stal najdrahším hráčom futbalovej histórie. „Nešlo to odmietnuť. Je to šialený balík, ale ak do futbalu prúdi stále viac peňazí, čoskoro príde čas, keď sa najlepší hráči budú predávať za viac ako dvesto miliónov eur,“ vysvetľoval pre idnes.cz Pavel Nedvěd, viceprezident Juventusu. „Vždy sme limity mali - v prestupoch aj vo výške hráčskych platov. Ale keďže sme teraz zaplatili deväťdesiat miliónov eur za Gonzala Higuaína, porušili sme to. Naopak sme ukázali, že máme chuť a vôľu dokázať niečo skutočne veľké,“ dodal Nedvěd. Higuaín strelil počas troch sezón v Neapole 91 gólov, fanúšikovia ho zbožňovali možno ešte viac ako Mareka Hamšíka, kapitána tímu. Odchod Argentínčana tak vyvolal mnoho nenávisti. Fanúšikovia od zlosti pálili jeho dresy. Iní na smetiarske auto vyvesili transparent s jeho podobizňou a označením: judáš. Ďalší splachovali do záchoda jeho sošky. Higuaínov brat, ktorý je aj jeho agentom, vyhlásil, že Neapol je pre Gonzala už malý a málo ambiciózny. „Je známe, že medzi Juventusom a Neapolom je najväčšia rivalita, takže sa dalo čakať, že také niečo sa môže stať. Už je to za nami. Sú to fanúšikovia, ktorí majú priestor na vyjadrenie svojich emócií. Bude to zaujímavý zápas, keď sa najbližšie stretneme s Juventusom,“ tvrdil Hamšík. Ten čas nastal. V sobotu o 20.45 (zápas vysiela Sport 2) sa Higuaín prvýkrát postaví proti Neapolu. Veľký piskot počuť nebude, lebo sa hrá v Turíne. „Gonzalo zradil predovšetkým seba samého. Nemôžete chodiť pred tvrdé jadro našich fanúšikov, spievať chorály o láske ku klubu a potom odísť. Jeho odchod nám neublížil, o to nemám strach. Klub bol druhý v lige aj bez neho,“ tvrdí prezident SSC Aurelio di Laurentis. V minulej sezóne strelil Higuaín tridsaťšesť gólov a utvoril nový rekord Serie A. Stal sa najdrahším hráčom talianskej ligy a štvrtým najdrahším v dejinách futbalu. Neapol sumu nemohol ignorovať, lebo rival splnil výkupnú klauzulu. Argentínčan počas štyroch rokov zarobí tridsať miliónov eur, čo v Taliansku tiež nemá obdobu. „Uvedomujem si, že musím dokázať, že som hodný tejto ceny,“ tvrdil Higuaín. Z dovolenky sa však vrátil s nadváhou. Keď bol predtým štíhlejší, vyhlasoval, že schudol preto, že prestal jesť sladkosti a majonézu. Možno to načas porušil. „Mnohí doňho rýpali. Gonzalo má možno tendenciu byť trochu širší, ale u nás s tým nemá žiadny problém. Je vo veľkej fazóne. A je to strelec. Osobne ho zaraďujem medzi troch najlepších útočníkov sveta,“ reagoval Nedvěd. Argentínčan strelil za Juventus v desiatich ligových zápasoch šesť gólov. V posledných troch však neskóroval. Od roku 2012 Juventus suverénne vládne v Taliansku a v tejto sezóne má v pláne vyhrať Seriu A už šiesty raz za sebou. Súťaž opäť vedie o dva body pred rímskym AS. Tretí Neapol stráca štyri body. Neapolu sa na pôde Juventusu nedarí. Prehral tam posledných päť zápasov so skóre 1:12. SSC triumfoval naposledy v lige na pôde Turínčanov v októbri 2009 (3:2), vtedy dvakrát skóroval práve Hamšík. „Chceme konečne prelomiť prekliatie. Na Higuaína musíme zabudnúť,“ naznačil Hamšík. Minulé leto zaňho núkal práve Juventus okolo tridsať miliónov eur. K dohode, ktorú by akceptovali všetky tri strany, však nedošlo. „Prezident nášho klubu dokázal minúť stopätnásť miliónov eur na nákupy hráčov, čo je obrovská suma. Máme vyvážený tím,“ verí Hamšík. Od roku 2007 strelil proti Juventusu šesť gólov. Úradujúci majster minie na platy hráčov najviac z celej súťaže - asi 124 miliónov eur. Neapol dáva hráčom 74 miliónov. Juventusu drží palce asi tridsať percent Talianov, Neapolu pätnásť. Tento text ste mohli čítať vďaka tomu, že platíte za obsah. Vážime si to.


Metternich, Valdštejnovci či Schwarzenbergovci: Spoznajte život šľachticov v Čechách

České pamiatky sa tento rok predstavia príťažlivými formami.

Hrady, zámky a ďalšie pamiatky v správe českého Národného pamiatkového ústavu otvárajú sezónu, v ktorej sa vydávajú po stopách šľachty českých krajín v európskej diplomacii. Vo vyše 40 objektoch budú prebiehať výstavy a sprievodné programy zamerané na šľachtické rody, ktoré významne ovplyvnili európske a svetové dejiny. Ponuka klasických a stálych prehliadkových trás jednotlivých objektov sa rozšíri aj o čiastkové tematické výstavy a chýbať nebudú ani špeciálne kultúrne akcie a prehliadky. Každý návštevník si môže vybrať hrad, zámok či akciu, ktorá mu vyhovuje najviac. Z pestrej ponuky niektoré z nich vyberáme. Vyvrcholením celého roka bude júlové otvorenie novej expozície na zámku v Jindřichovom Hradci. Výstava sa bude venovať diplomatickým aktivitám členov rodu Černínovcov od raného novoveku až do prvej polovice 20. storočia. Jedným z lákadiel expozície a hlavným artefaktom bude aj originál tureckého stanu, ktorý si z Osmanskej ríše priviezol v roku 1616 ako dar Heřman Černín z Chudenic, ktorý tam pôsobil ako rakúsky veľvyslanec. Po návrate domov dal stan pokrstiť a to tým, že v ňom nechal slúžiť kresťanskú omšu. S menom Černín sa môžete stretnúť aj v Prahe, kde je po tejto rodine pomenované ich niekdajšie sídlo Černínský palác, v ktorom dnes sídli Ministerstvo zahraničných vecí Českej republiky. Zámok Kynžvart, ktorý sa nachádza v západných Čechách, si tento rok pripomenie rozličnými aktivitami rolu kniežaťa Klementa Václava Metternicha v európskej diplomacii. Metternich zastával od roku 1809 až do roku 1848 funkciu rakúskeho ministra zahraničných vecí a bol aj štátnym kancelárom. Konať sa tu budú série tematických prednášok, ktoré širokú verejnosť oboznámia s osudmi členov kniežacej rodiny Metternichovcov. Zámok bude zároveň centrom tohtoročného podujatia Hradozámecká noc, ktorá sa uskutoční 25. augusta. Na zámku si môžete prezrieť aj stále expozície ako múzeum a kabinet kuriozít, ktoré je jedným z najstarších súkromných múzeí na svete, alebo reprezentačné miestnosti so vzácnymi umeleckými dielami. Na zámku v Krumlove v južných Čechách, ktorý patrí medzi najrozsiahlejšie zámocké komplexy v strednej Európe, bude v novom šate prezentovaný príbeh zlatého eggenberského kočiara, vyrobeného pre knieža Jána Antonína z Eggenbergu. Toho po nástupe na trón cisár Ferdinand III. poveril návštevou Vatikánu, kde mal za úlohu upevniť vzájomné vzťahy a odovzdať pozdravy pápežovi. Jeho veľký sprievod, ktorému dominoval pozlátený koč vyčalúnený čiernym zamatom so zlatými výšivkami svojou nádherou Rím zvyknutý na okázalosť doslova ohromil. Kočiar je dnes jednou z atrakcií krumlovského zámku. Na zámku Duchcov v Ústeckom kraji zanechal azda najvýraznejšiu stopu rod Valdštejnovcov, ktorý ho vlastnil až do roku 1921. Prestavali zámok do dnešnej podoby a vytvorili podmienky pre vznik tamojšej Kniežacej záhrady. V druhej polovici 18. storočia bolo na zámku veľmi rušno a privítali tu takých hostí ako Friedrich Schiller, Ludwig van Beethoven, Goethe a Frederik Chopin. Azda najzvučnejšie v súvislosti so zámkom znie meno presláveného talianskeho zvodcu a dobrodruha Giacoma Casanovu, ktorý ako knihovník a spoločník grófa Josefa Karla z Valdštejna prežil na zámku Duchcov posledných trinásť rokov svojho života. Tohtoročné kostýmové prehliadky na zámku pripomenú Casanovu ako intrigána, špióna a diplomata. Tento vodný hrad, ktorý sa nachádza v Plzenskom kraji, patrí medzi najmladšie hrady v Čechách. Postaviť ho dal koncom 15. storočia pán Půta Švihovský, český najvyšší sudca. Na dvore tohto stredovekého šľachtica môžete stráviť od 21. do 22. júla celý deň, počas ktorého uvidíte remeselnícke dielne, dobové tance a oboznámite sa so životom šľachty a poddaných v 15. storočí. Hrad sa preslávil aj tým, že sa na ňom nakrúcala známa rozprávka o Popoluške s Libušou Šafránkovou v hlavnej úlohe. Ak sa budete nachádzať v Plzenskom kraji, určite nevynechajte návštevu bývalého kláštora v Kladruboch. Bol významným náboženským centrom celej oblasti. Po zrušení kláštorov Jozefom II. ho v roku 1785 predali rodu Windischgrätzovcov, ktorí tu zriadili pivovar. Po druhej svetovej vojne pripadol štátu a začalo sa s jeho rekonštrukciou. V súčasnosti ponúka štyri prehliadkové okruhy. Práve tu môžete od 11. do 13. mája podniknúť špeciálnu prehliadku venovanú rodu Windischgrätzovcov a jeho pôsobeniu v európskej diplomacii a taktiež tu budete môcť vyskúšať nový parfum Eleonóra, ktorý vytvorili ako poctu kňažnej Márii Eleonóre Windischgrätzovej, ktorú zastrelili počas pražského povstania v roku 1848. Podujatí, výstav a prehliadok sa ponúka po celej Českej republike mnoho. Na zámku Zákupy rozšíria prehliadkovú trasu, ktorá pripomenie osobnosť Napoleonovho syna Orlíka, vojvodu Zákupského, na zámku Hluboká sa oboznámite s rodom Schwarzenbergovcov, na zámku Kratochvíle spoznáte lovecké zábavy a diplomaciu posledných Rožmberkovcov, Viléma a Petra Vokovcov. Ďalšie špeciálne výstavy a prehliadky ponúknu napríklad hrady a zámky Rožmberk, Hrádek u Nechanic, Červená Lhota, Hrubý Rohozec, Horšovský Týn, Fintice, Kunštát, Kratochvíle, Lysice, Mnichovo Hradiště, Lysice, Veľké Březno, kláštor Plasy a ďalšie. Viac informácii o lokalitách, akciách a výstavách sa dozviete na stránke www.kudyznudy.cz.


O KNIHÁCHKeď je aj Sherlock Holmes na smiech

Otto Penzler (editor): Sherlock Holmes, veľká kniha poviedok (kol. prekladateľov, Ikar, 2017)

Ktorý vyšetrovateľ by nechcel mať v sebe štipku Sherlocka Holmesa? Jeho britký um, britský humor a k tomu obdivovateľa s mentálne nie práve najiskrivejšou povahou, avšak verného ako psík?    Táto kniha sa objavila, pretože jej autor sa rozhodol podkopať autoritu najvyššej autority detektívneho neba. Ak ste ju ešte nevideli, tak vedzte, že má temer tisíc strán a poteší pod stromčekom každého, kto má rád napätie, detektívky a humor. A Sherlock by bol teda zlý detektív, keby nevypátral toho Ježiška, čo ju tam umiestnil. Veľkú knihu poviedok o Sherlockovi Holmesovi si vychutnáte naplno, ak poznáte klasické príbehy Arthura Conana Doyla práve preto, že autori serióznych pastišov, alúzií i veselých paródií v tejto zbierke odkazujú na príbehy, slabosti a drobnosti, ktoré z veľkého Sherlocka Holmesa urobili dokonalú ikonu detektívnej literatúry.   Vznik pomníka Aj keď na obálke knihy zaujme nepochybne rozoznateľná silueta hlavy Sherlocka Holmesa, pôvodné texty Arthura C. Doyla, Sherlockovho otca, nájdete v knihe len tri. Aj keby ste lupou hľadali. Jednoducho preto, že Otto Penzler, americký kníhkupec, vydavateľ a člen Baker Street Irregular, teda združenia fanúšikov dokonalého detektíva, zostavil knihu príbehov, ktoré Sherlock a jeho verný doktor Watson inšpirovali. A nie sú to žiadne autorské béčka, pretože detektívne príbehy pretkané inteligenciou vyšetrovateľa inšpirovali aj Stephena Kinga, O. Henryho, Kingsleyho Amisa, Stephena Leacocka, P. G. Wodehousa, Neila Gaimana a ďalších autorov. Editor vyberal zo stoviek príbehov, v niektorých vystupuje priamo Sherlock, v iných sa objavujú detektívi pod menami ako Sherlab Kombs, Solar Pons, Picklock Holes či Hemlock Jones, avšak je viac-menej jasné, že sú to dedičia Holmesových dokonalých dedukčných schopností, mimoriadnej inteligencie, lásky k husliam, streľbe z pištole, kokaínu a fajky. Výsledkom je kniha, ktorá obsahuje 78 poviedok rôznych autorov plus tri texty samotného Doyla. Každá z poviedok je uvedená krátkym medailónikom a, prirodzene, holmesologickými odkazmi. Do slovenčiny jednotlivé poviedky preložili Marína Gálisová, Vladislav Gális, Diana Ghaniová, Matúš Kyčina, Alena Redlingerová a Jana Kantorová-Báliková.   Prečo znova písať o Holmesovi  Arthur Conan Doyle publikoval svoj prvý príbeh o Sherlockovi Holmesovi Štúdia v červenom v roku 1887. Dokopy Doyle napísal štyri romány a 56 poviedok o Holmesovi, pričom vyše tridsať z nich stvoril potom, čo Sherlocka Holmesa zhodil v poviedke Posledný problém (publikovaná v roku 1894) z Reichenbašských vodopádov spolu s jeho úhlavným nepriateľom Moriartym s cieľom ukončiť život svojho hrdinu. Tlak verejnosti však Doyla donútil, aby Sherlocka vzkriesil a dnes, aj napriek jeho snahe byť serióznym a vážnym spisovateľom, sa z Doyla stal v prvom rade autor azda najobľúbenejšej detektívnej postavy. Práve detektív so svojimi výnimočnými deduktívnymi schopnosťami, pozorovacím talentom a výstredným správaním ožil tak úspešne, že preskočil aj do literárnych diel ďalších autorov. Jednoducho preto, že Doylova/Sherlockova pátracia metóda je fascinujúca a dohnaná do absurdnej dokonalosti. A dokonalosť si zaslúži obdiv, úctu, ale najmä spochybňovanie a parodický úsmev. Literárny Sherlock Holmes je totiž podstatne zábavnejší než ten filmový či seriálový, pretože ten nádych intelektuálnej hry a ironického humoru v texte ostáva. Filmy, vrátane vychvaľovanej série BBC s Benedictom Cumberbatchom v hlavnej úlohe, sa zamerali viac na zločin a temnú stránku, než na britský jazykový štýl neskorého viktoriánskeho obdobia a často prítomný jemný ironický odstup.   Holmes ako dokonalá mýtická postava V istom zmysle je Holmes perfektnou literárnou karikatúrou, navyše s ľudskou hĺbkou. Doylovi stačilo niekoľko rýchlych ťahov: vysoká chudá postava, divoko pracujúci mozog, husle a občas až slabomyseľný obdivovateľ doktor Watson. Tieto črty sa nemenia ani v poviedkach Doylových (Holmesových) literárnych obdivovateľov. Postavu prosto vyformovali, stačí ju vziať a obaliť ďalšími príbehmi rozrušených žien hľadajúcich pomoc, zločinov zväčša nie svetových, ale rodinne tragických rozmerov (Holmes na rozdiel od Jamesa Bonda nikdy nemal ambíciu spasiť svet). Holmes je zároveň romantický hrdina, ktorý má svoje temné alter ego, zločinca, ktorému nejde o to získať moc, peniaze, ale jednoducho vyhrať nad Holmesovou dokonalosťou. Dobro a zlo pritom sú najzákladnejším príbehom rozprávania a aj Holmes zapadá do schémy, ktorá nás vždy teší: zločin bude – ak aj nie úplne potrestaný, tak aspoň dokonale vysvetlený. To, čo nemáme radi, je predsa nevedomosť, temnota nepoznania. A Holmesov intelekt je kľúč, ktorým sa odomyká brána poznania, súvislostí a odhalení. Isto, aj smiechu. Pretože dokonalosť je smiešna, a keď sa Ben Harte pustí vo svojom príbehu o Hemlockovi Jonesovi do popisu jeho políc s množstvom sklenených dóz, v ktorých ukrýva prach z chodníkov a ulíc, chumáče zo sedadiel omnibusov a automobilov, „kokosové a konopné vlákna z kobercov na verejných miestach“, či „zvyšky zápaliek z dlážky Palace Theatre, rad A, čísla sedadiel 1 – 50“, tak je vám jasné, že čokoľvek dokonalé je prosto karikatúrou normálneho. Parodický Holmes je teda ešte dokonalejší než ten Doylov. Jeho dokonalý mikromaterializmus, superschopnosti a znalosti trhlín reality, tušenie súvislostí akejkoľvek reality nás nakoniec aj tak privádzajú k rozkoši z textu.   Ďakujeme za štýl, milý Watson Holmesov sprievodca, tak, ako Sancho Panza Dona Quijota, je obyčajný človiečik, ktorý celkom nerozumie svojmu obdivovanému pánovi, ale zato ho verne sprevádza. Na rozdiel od Sancha však promovaný lekár Watson nemá sedliacky rozum. Čo mu však nechýba, je brilantný štýl. Teda aspoň Doyle ho vykresľuje ako autora príbehov, ktoré sa košatia rozkošne starosvetským jazykom, v ktorom nechýbajú galantnosti, ale ani irónia, viktoriánska slušnosť a správna pochmúrnosť upršaného Londýna. Tento zvyk elegantného rozprávania si zachovávajú všetci autori poviedok. Prosto k Holmesovi patrí istá kultivovanosť vyjadrovania. Rozkoš takéhoto textu je pre každého milovníka literárneho Holmesa len radosťou, však, drahý Watson. Na druhej strane je úžasné, ako Watson stojí v opozite k nedobytnej inteligencii, ako dokáže aj v dospelom veku prežívať svet zázračnými očami dieťaťa. Nemohli si to nevšimnúť ani autori paródií, ktorí, prirodzene, občas prekabátia detektíva nečakaným zvratom pochádzajúcim z Watsonovej hlavy. Lebo ten hlúpejší sa nemusí vždy mýliť.   Kuriozita pre fajnšmekrov? Skalní fanúšikovia Holmesa sa budú baviť nepochybne viac na týchto textoch, lebo rozpoznajú aj mnohé ďalšie odkazy, nielen tie „povrchovo“ viditeľné. Ale aj keď k tejto knihe pristúpite ako milovník dobrej anglo-americkej literárnej poviedky, neraz vtipnej a plnej suchého humoru, tak sa nebudete chcieť knihy pustiť. Aj keď si treba dať pozor, aby nejaký ten detektív nemusel vyšetrovať zločin z učítania sa na smrť. Krásna, veselá a ironicky inteligentná kniha pre milovníkov skvelých príbehov.


Odsúdili ho na 175 rokov väzenia. Nassar žiadal obnovu konania, neuspel

LANSING. Sudkyňa v americkom štáte Michigan zamietla žiadosť bývalého športového lekára Larryho Nassara o obnovu konania. "Nemyslím si, že by som v rozsudku urobila chybu," uviedla sudykňa Rosemarie Aquilinová pozamietnutí Nassarovej žiadosti. Päťdesiatpäťročný Nassar namietal predpojatosť sudkyne, ktorá ho odsúdila na maximálny možný trest 175 rokov väzenia za zneužívanie svojich zvereniek. Jeho obhajcovia tvrdili, že sudkyňa rozhodla o treste ešte pred začiatkom samotného procesu, pričom sa odvolávali sa na jej vyhlásenie, že ak by tomu nebránila ústava, dovolila by ľuďom spraviť Nassarovi to, čo on robil svojim obetiam. Bývalý tímový lekár gymnastickej reprezentácie USA si okrem tohto trestu odpykáva ďalších 60 rokov na federálnej úrovni za držbu detskej pornografie.


Muž sa priznal k vražde študentky medicíny vo Freiburgu

Utečenec, ktorý tvrdí, že do Nemecka prišiel z Afganistanu, môže dostať aj doživotie.

FREIBURG. Mladý muž obžalovaný z vlaňajšieho znásilnenia a vraždy 19-ročnej študentky medicíny sa v pondelok na Krajinskom súde vo Freiburgu v nemeckej spolkovej krajine Bádensko-Württembersko priznal k spáchaniu zločinu. Študentke Marie L. sa stala osudnou noc na 16. októbra 2016. Páchateľ v podnapitom stave sa podľa vlastných slov na brehu rieky Dreisam náhodne stretol so študentkou, ktorú zhodil z bicykla. Potom ju sexuálne zneužil a pokúsil sa ju uškrtiť. Jej bezvládne telo napokon stiahol do rieky. Viaceré podrobnosti výpovede 19-ročného Husseina K. boli protirečivé. Obžalovaný tvrdil, že sa na podrobnosti svojho zločinu nepamätá. Zároveň sa ospravedlnil príbuzným obete, ktorí na súdne pojednávanie neprišli. Hussein K. prišiel do Nemecka ako utečenec vydávajúci sa za 16-ročného tínedžera bez sprievodu v roku 2015. Tvrdil, že prišiel z Afganistanu za vzdelaním a lepším životom. Až v súdnej sieni sa priznal, že už vtedy mal 18 rokov. Vyšetrovatelia však predpokladajú, že ani tentoraz nehovorí úplnú pravdu, pretože majú indície o tom, že má najmenej 22 rokov a že nevyrastal v Afganistane, ale v Iráne. Tam aj podľa vlastných slov vycestoval za starším bratom a pracoval načierno už od svojich 12 rokov. Nejasnosti okolo identity obžalovaného nezjednodušia rozhodovanie o kardinálnej otázke, či budú migranta súdiť ako maloletého alebo plnoletého páchateľa trestných činov znásilnenia a vraždy. Muž totiž zranenú ženu zanechal v bezvedomí v riečke Dreisam, v ktorej vodách sa utopila. Ak zodpovední posúdia zločiny ako dôsledky konania plnoletej osoby, hrozí páchateľovi doživotný trest väzenia. V opačnom prípade môže vyviaznuť s trestom v rozmedzí od 10 do 15 rokov odňatia slobody nepodmienečne. Proces, v ktorom sú naplánované výpovede 45 svedkov a desiatich odborných znalcov, sprevádza mimoriadny záujem médií a širokej verejnosti, ako aj prísne bezpečnostné opatrenia. Vynesenie rozsudku sa očakáva v decembri.


V azylovom centre v Hainburgu zasahovali elitné jednotky

Denník Heute informoval, že policajti zajali jedného človeka.

HAINBURG. Elitná jednotka Cobra rakúskej polície zasahovala vo štvrtok skoro ráno v domove pre azylantov v dolnorakúskom meste Hainburg. Podľa piatkového vydania denníka Heute išlo o dlhšie plánovanú protiteroristickú akciu, ktorej svedkovia hovorili o zadržaní jedného muža. Noviny uviedli, že na základe žiadosti prokuratúry v nemeckom Mníchove rakúski policajti prehľadali izbu 25-ročného utečenca, ktorý bol údajne v kontakte s podozrivými osobami. Tie sa v súčasnosti nachádzajú v Nemecku vo väzbe pre podozrenie z plánovania útoku na bezpečnostnú inštitúciu v Augsburgu. Podľa citovaného vyjadrenia mníchovskej prokurátorky Gabriele Tilmannovej zaistili v Hainburgu mobilný telefón, ako aj dokumenty, ktoré teraz preskúmajú nemecké orgány. Starosta Hainburgu Helmut Schmid uviedol, že správa domova pre azylantov ho vo štvrtok informovala o zadržaní jednej osoby. "Zrazu sa tam hemžili policajti a majáky. Také niečo som v našom malom meste ešte nezažila," citoval Heute očitú svedkyňu.


Test: Ford Mondeo vás presvedčí, že hybrid je lepší ako diesel

Elektromotor znižuje spotrebu, ale neberie na seba prílišnú pozornosť.

Tento rok sme jazdili na viacerých autách s hybridným pohonom - od Toyoty Prius cez Kiu Niro a Optimu PHEV až po BMW i8. Z našich skúseností môžeme odčítať jednoduchý vzorec - čím menej sa niektoré auto snaží byť hybridom, tým je lepšie. Kým má auto volant a pedále a šoféruje ho človek, najviac sa nám budú páčiť tie hybridy, ktoré pripomínajú bežné autá - či už vzhľadom, interiérom alebo ovládacími prvkami. Elektromotor má šetriť energiu, nie sa predvádzať. Koniec-koncov, v blízkej dobe bude prakticky každé auto aspoň trochu hybrid. V autách sa začnú častejšie objavovať mild-hybridné systémy, s ktorými auto bude vedieť prejsť na elektrinu len pár stoviek metrov - a mnohé budú fungovať na 48-voltovej architektúre. Práve preto nás zo všetkých hybridov najviac oslovilo hybridné Mondeo. Nebyť výrazného polepenia testovaného kusu, auto nijako nedávalo najavo, že ide o ekologické auto. Elektromor v tichosti pomáhal znižovať spotrebu, ale neobťažoval. V Európe sa nové Mondeo predáva od roku 2014, v USA pod názvom Fusion ešte o niečo dlhšie. Tamojší Fusion už dokonca absolvoval medzigeneračný facelift, po ktorom predok už tak nepripomína Aston Martin - hoci podľa nás ho vôbec nepotrebuje. Ford Mondeo je jedno z áut, ktoré majú skutočne nadčasový dizajn a aj po rokoch budú vyzerať moderne - podobne, ako napríklad Alfa Romeo 159, Audi A5 či Honda S2000. Páči sa nám, že viacerými črtami odkazuje nové Mondeo na svojho predchodcu z roku 2007. Mondeo Hybrid je v ponuke len ako sedan - dôvodom je uloženie batérií. Tak, ako sú uložené teraz, by vo verziách liftback a kombi prekážali. Kufor má po novom nepravidelný tvar, sú v ňom výrazné "schody" a prichádzate o možnosť zväčšiť jeho objem sklopením zadných sedadiel. Na druhej strane však musíme uznať, že do kufra sme stále zmestili štyri kufre "palubnej" veľkosti. Interiér Mondea nás oslovil - nepoznať na ňom vek modelu, sedí sa v ňom nízko a príjemne, ergonómia je na jednotku a príplatkové autorádio Sony hrá veľmi dobre. Na priestore pre nohy posádky sa prejavuje, aké je Mondeo veľmi dlhé. Hybridný pohon využíva kombináciu atmosférického dvojlitrového benziňáku, elektromotora a batérie s kapacitou 1,4 kilowatthodiny. Výkon sa prenáša na predné kolesá prostredníctvom bezstupňovej prevodovky eCVT. Vďaka tejto kombinácií zrýchľuje Mondeo veľmi plynule a lineárne, no chýba mu výraznejšia výkonová špička, akú poznáme z dieselov a turbomotorov. Tá by navyše uľahčila predbiehanie - 187 koní je na hybrid slušná hodnota, no v pružnom zrýchlení Mondeo Hybrid zaostáva. Výhody hybridu sa najviac prejavia pri pokojnej, nenáhlivej jazde. Palubný počítač vás pri každom zastavení ohodnotí, či ste brzdili dostatočne plynulo a rozvážne. Samozrejme, našou obľúbenou časťou zážitku z hybridu je tiché rozbiehanie a parkovanie, kedy je benzínový motor úplne vypnutý. Keďže sme však s Mondeom jazdili v chladnejších mesiacoch, benzínový motor bežal často aj pri státí na voľnobeh, aby zohrieval auto. S hybridom sme po meste jazdili za 5,9 litra na sto kilometrov, čo je na auto týchto rozmerov veľmi dobrá hodnota. Na diaľnici narastie spotreba na 6,3 litra, čo už je hodnota porovnateľná si dieselom - o úspornosti hybridu tak rozhoduje aj prostredie, v akom sa pohybujete. Podvozok je nastavený s ohľadom na pohodlie a komfort jazdy. Pri hybride je to na mieste, no trochu nám chýbala povestná šoférska iskra Fordu. Autá Fordu si za posledné desaťročie získali imidž tých, ktoré majú vo svojom segmente najzábavnejší podvozok a riadenie - či už išlo o Fiestu, Focus, Mondeo alebo Kugu. V poslednej dobe akoby značka túto stratégiu zanedbávala a sústredila sa na komfort a technológie. Ford predáva hybridné Mondeo za rovnakú cenu, ako 150-koňový diesel s automatickou prevodovkou. Automobilka navyše tvrdí, že hybrid má nižšie prevádzkové náklady - v meste nižšiu spotrebu, lacnejšiu údržbu (napríklad brzdové obloženie netreba meniť tak často.) Mondeo Hybrid pritom ponúka komfort, pohodlie, veľa miesta aj pre hybridy typický "wow efekt" tichého pohnutia sa z miesta. To sa nám na Forde veľmi páči - neprezentuje svoj hybrid ako spásu pre životné prostredie, ale len ako o trochu lepšiu alternatívu k tak populárnemu dieselu. Ak jazdíte hlavne v meste a uskromníte sa s obmedzeným batožinovým priestorom, mohlo by vás osloviť.


Japonská ekonomika v prvom kvartáli oslabila

V krajine sa ukončilo najdlhšie obdobie hospodárskeho rastu za takmer tri desaťročia

TOKIO. Japonská ekonomika v prvom kvartáli tohto roka medziročne klesla o 0,6 percenta, čím sa ukončilo najdlhšie obdobie jej rastu za takmer tri desaťročia. Vyplýva to z údajov, ktoré zverejnil v piatok úrad japonskej vlády. Analytici oslabenie hospodárstva očakávali, znepokojil ich ale pokles spotrebiteľských výdavkov, uviedla agentúra AP.Keďže Japonsko je závislé od exportu, obchodné spory, ktoré vyvolala snaha amerického prezidenta Donalda Trumpa o redukciu deficitu USA, zvýšili neistotu. Rivalita medzi Washingtonom a Pekingom v oblasti obchodu totiž môže nepriamo poškodiť aj japonskú ekonomiku vzhľadom na jej dôležitosť ako zdroja dielcov a technológií pre produkty vyrábané alebo montované v Číne.


Tunisan zadržaný v Nemecku mlčí, podozrievajú ho z účasti na terorizme

Tridsaťšesťročný muž vraj chcel vybudovať teroristickú sieť s cieľom spáchať útok v Nemecku.

FRANKFURT NAD MOHANOM. Tunisan, ktorého zadržali pri stredajšej protiteroristickej razii v nemeckej spolkovej krajine Hesensko, zatiaľ k všetkým podozreniam mlčí. Tridsaťšesťročný muž, ktorý je vo vlasti podozrivý z účasti na teroristickom útoku z marca 2015, keď džihádisti zastrelili v múzeu Bárdú (Bardo) 21 zahraničných turistov a jedného policajta a na ktorého medzičasom uvalili v Nemecku vyšetrovaciu väzbu, sa pri výsluchu k ničomu nevyjadril, informoval vo štvrtok vo Frankfurte nad Mohanom vrchný prokurátor Alexander Badle. Zadržaný, ktorý sa v Nemecku zdržiaval už v období rokov 2003-2013, sa tam podľa aktuálnych poznatkov vyšetrovateľov mal venovať náboru dobrovoľníkov a pašovaniu v službách džihádistov z tzv. Islamského štátu (IS). Tunisan sa do Nemecka vrátil v auguste 2015 ako žiadateľ o azyl, o rok neskôr ho tam zatkli, pretože si neodpykal celý trest uložený v roku 2008 za ublíženie na tele. Muž vraj chcel vybudovať teroristickú sieť s cieľom spáchať útok v Nemecku. Tento plán sa však podarilo zmariť v skorom štádiu, keď ešte nebol vyhliadnutý ani konkrétny terč ataku. Tunisko síce žiadalo o vydanie podozrivého nielen v súvislosti s útokom na spomínané múzeum, ale aj s útokom na mesto Bin Kardán z marca 2016, nemecké orgány však muža po vypršaní trestu v novembri 2016 prepustili na slobodu, pretože tuniská strana podľa názoru príslušnej prokuratúry nedokázala v 40-dňovej lehote predložiť požadované doklady. Tunisan však až do zadržania figuroval medzi neustále sledovanými osobami v Nemecku. Aktuálne je dôvodne podozrivý z terorizmu umiestnený v mimoriadne zabezpečenom justičnom zariadení v južnom Hesensku, ktoré je pripravené na väznenie podobného typu páchateľov, uviedol hovorca ministerstva spravodlivosti. Presnú lokalitu však neprezradil. Predmetom policajného vyšetrovania je v tomto prípade celkove 16 podozrivých vo veku 16-46 rokov, väčšina z nich pochádza tiež z Tuniska. V 13 prípadoch čelia podozreniu z prípravy ťažkého násilného činu ohrozujúceho štát, čo je nemecká právna formulácia využívaná obvykle pre teroristické útoky. Hesenský krajinský minister vnútra Peter Beuth už v tejto súvislosti avizoval, že u tých osôb, ktoré nedisponujú nemeckým občianstvom a ktoré nebude možné trestne stíhať, sa preskúmajú možnosti ich vyhostenia.


Lochte požiadal playmate o ruku

Olympijský víťaz si momentálne odpykáva trest za vymyslený príbeh o prepadnutí počas hier v Riu. Zasnúbil sa s priateľkou Kaylou Reidovou.

MALIBU. Tridsaťdvaročný americký plavec Ryan Lochte a o sedem rokov mladšia playmate Kayla Rae Reidová sa zasnúbili. Dvanásťnásobný olympijský medailista požiadal plavovlásku o ruku počas západu slnka v kalifornskom Malibu. Obaja na svojich instagramových kontách v nedeľu večer zverejnili fotografiu po úspešnej ceremónii, snúbenica už s vynímajúcim sa diamantovým prsteňom na ľavej ruke. Pár tvoria od januára 2016. Lochte si momentálne odpykáva 10-mesačný dištanc za vyfabrikovaný príbeh o lúpežnom prepadnutí počas olympijských hier v Riu de Janeiro, z ktorého sa napokon vykľul vandalizmus na čerpacej stanici. Príde aj o MS v Budapešti 2017.


Súd vo Francúzsku zamietol žaalobu na kohúta za kikiríkanie

Žalobcovia musia majiteľke kohúta zaplatiť 1000 eur ako náhradu škody.

PARÍŽ. Súd vo Francúzsku zamietol vo štvrtok žalobu susedov majiteľky kohúta Mauricea, ktorí sa sťažovali, že jeho kikiríkanie v skorých ranných hodinách ich budí a obťažuje. Na dôvažok, žalobcovia musia majiteľke kohúta zaplatiť 1000 eur ako náhradu škody. Informoval o tom spravodajský portál France Info. Kohút Maurice sa stal symbolom problémov, ktoré na francúzskom vidieku občas prináša spolužitie starousadlíkov a dovolenkárov či ľudí z mesta na dôchodku nezvyknutých na hluky a pachy. Maurice, ktorý bol predmetom sporu, je súčasťou chovu sliepok obyvateľov obce Saint-Pierre d'Oléron, ktorá leží na ostrove Oléron - súčasti departementu Charente-Maritime a regiónu Poitou-Charentes na západe Francúzska. Kohútovo hlasné kikiríkanie budilo susedov, ktorí prišli dovolenkovať do svojich alebo prenajatých vidieckych usadlostí v okolí a chceli mať ráno na úsvite ticho a pokoj. Majiteľka kohúta, Corinne Fesseauová, sa sťažovateľom pokúsila vyhovieť tým, že Mauricea nechávala ráno zavretého v kuríne až do 08.30 h. Tento pokus zlepšiť situáciu s kikiríkaním však nebol úspešný. Spor nedokázal vyriešiť ani starosta obce, a tak kauza "narušovania susedského spolužitia" skončila na súde. Na pojednávaní začiatkom júla žalobcovia - farmári na dôchodku z regiónu Haute-Vienne - žiadali, aby súd majiteľku zaviazal, aby Mauricea do 15 dní buď odsťahovala, alebo zaistila, že bude ticho. Corinne Fesseauová pre agentúru AFP označila verdikt súdu za "víťazstvo pre všetkých ľudí v rovnakej situácii". Vyjadrila nádej, že jej prípad bude precedensom a že odteraz bude vo Francúzsku chránené aj zvonenie kostolných zvonov či kŕkanie žiab, na ktoré sa dovolenkári na vidieku tiež sťažujú. Ako dodal spravodajský portál LCI, v októbri by mal súd v meste Dax v departemente Landes v regióne Akvitánsko na juhozápade Francúzska rozhodnúť v spore, ktorý sa týka sťažnosti na príliš hlasný gagot kačíc a husí.


Počet obetí tornáda, ktoré zasiahlo Kubu, stúpol na šesť

Išlo o prvé známe tornádo štvrtej kategórie, ktoré zasiahlo Havanu za 500 rokov.

HAVANA. Na šesť stúpol počet obetí tornáda, ktoré minulý týždeň zasiahlo kubánske hlavné mesto Havana. Informovali o tom v pondelok tamojšie úrady po tom, ako dve zranené osoby v nemocnici v sobotu zomreli. Podľa štátnych médií o úmrtí dvoch z 13 zranených osôb informoval na schôdzke vládnych predstaviteľov minister zdravotníctva José Angel Portal Miranda.   Agentúra AP si všíma, že išlo o prvé známe tornádo štvrtej kategórie (F4), ktoré zasiahlo kubánske hlavné mesto za 500 rokov. Tornádo sprevádzané vetrom s rýchlosťou do 420 kilometrov za hodinu zničilo budovy v troch správnych oblastiach Havany. Vládni predstavitelia počas víkendu informovali, že elektrinu, vodu a telefónnu službu sa v postihnutých oblastiach takmer úplne podarilo obnoviť. So snahou opraviť alebo znova postaviť viac ako 3500 poškodených domov však úrady práve začali.


KULTÚRNY ŽIVOT150 rokov Viedenskej opery

„Idem do mesta,“ povie Viedenčan, nachádzajúci sa mimo Ringstrasse, ale vnútri Viedne, a mieni tým, že ide do 1. bezirku. „Ako to?“ čuduje sa cudzinec, keďže sa v meste už vlastne nachádza… Tento zvyk sa zrejme zachoval z čias, keď návšteva vnútorného mesta bola spojená s „prekročením hraníc“.       Je to moja vôľa     V stredoveku obkolesoval mesto múr, ktorý postavili v 13. storočí Babenbergovci. Pozdĺž hradieb sa rozprestierala strategická voľná plocha široká tristo metrov, tzv. glacis. Zabezpečovala voľný výhľad, aby bolo možné ihneď spozorovať blížiaceho sa nepriateľa. Mestské opevnenie sa síce osvedčilo pri obliehaní Viedne Turkami, no postupne strácalo význam.     Na Vianoce 25. decembra 1857 prekvapili noviny Wiener Zeitung svojich čitateľov listom od samotného cisára, ktorý sa začínal známou vetou: „Es ist meine Wille...“ (Je to moja vôľa). Cisár informoval o plánoch rozvoja mesta – o zámeroch zrúcať nepotrebné hradby a okolie prebudovať na parádnu ulicu, akú už dávno mali Paríž či Barcelona! Od začiatku projektu Ringstrasse bolo stanovené, čo sa tu má postaviť: opera, ríšsky archív, knižnica, úrad mestského veliteľstva, múzeá a galérie pre imperiálne zbierky, obytné a nájomné domy, záhrady a parky.       Ponorená škatuľa     Prepychovú okružnú triedu Ringstrasse, ktorú dnes mnohí označujú za najkrajší bulvár na svete, slávnostne otvorili v roku 1865. Prvou verejnou budovou na nej postavenou sa stala opera. Na jej výstavbu vypísali architektonickú súťaž, v ktorej zvíťazil návrh dvoch domácich architektov Eduarda van der   Nüll   a a   August   a   Sicard   a v štýle francúzskej neorenesancie. Nová budova začala svoju históriu písať 25. mája 1869 premiérou Mozartovej opery Don Giovanni, na ktorej sa osobne zúčastnil cisár František Jozef I. so svojou krásnou Sissi. Ani jeden z architektov sa však premiéry nedožil.     Viedenčanom sa budova opery nepáčila, pretože dostatočne nevynikala jej monumentálnosť a dôstojnosť. Na základe počiatočných chýb v plánoch výstavby musela byť výšková úroveň Ringstrasse zdvihnutá, v dôsledku čoho opera vyzerala ako „versunkene Kiste“ (ponorená škatuľa), ako hovorili domáci. Dokonca aj cisár sa vyjadril, že opera je zasadená nejako hlboko.     Eduard van der Nüll   tieto posmešky nevydržal a spáchal samovraždu. Jeho kolega   August Sicard   zomrel o dva mesiace neskôr na tuberkulózu. Cisára vraj architektova samovražda tak šokovala, že odvtedy sa o každom novom umeleckom fenoméne vyjadroval stereotypne: „Bolo to pekné, veľmi ma to potešilo...“     Ob   yvatelia hlavného mesta monarchie si časom zvykli, opera si postupne budovala svoje renomé. Najväčší rozkvet zaznamenala pod vedením Gustava Mahlera v rokoch 1897 – 1907, keď sa v súbore vymenila generácia spevákov a Mahler zaviedol rôzne praktické reformy. Počas druhej svetovej vojny, hoci sa inde bojovalo, vo viedenskej opere sa ešte stále spievalo. Posledné predstavenie pred divadelnou prestávkou – Wagnerova opera Súmrak bohov sa hralo 30. júna 1944. Nikto vtedy netušil, že scénická poznámka v jej závere o tom, ako sa sála bohov rozpadá v ohnivých plameňoch, symbolicky predznačí ďalší osud tejto historickej budovy.       Pád a znovuzrodenie opery     Nová divadelná sezóna sa už neotvorila, minister propagandy Joseph Goebbels nechal po lete zavrieť všetky divadlá na území ríše. To však ešte nebol koniec. Dvanásteho marca 1945 americké letectvo počas náletu, ktorý mal pôvodne smerovať na rafinérie vo Floridsdorfe, zasiahlo budovu opery. Ostala iba jej predná časť, ktorá bola už predtým z bezpečnostných dôvodov zamurovaná. Zachoval sa tak len hlavný vchod, vestibul, schodisko, cisársky salónik a lodžia s freskami Moritza von Schwinda, ktoré znázorňujú výjavy z Mozartovej Čarovnej flauty. Ďalšie časti budovy, hľadisko, scénu, kulisy, dekorácie aj kostýmy zničil požiar.     Po skončení vojny sa viedli dlhé diskusie, či ťažko poškodenú stavbu zbúrať, alebo zrekonštruovať. Napokon sa predsa len presadila rekonštrukcia do podoby blízkej pôvodnému stavu. Tóny klasickej hudby, konkrétne z opery Fidelio od Ludwiga van Beethovena, sa po dlhoročnej prestávke opäť rozozvučali 5. novembra 1955, len pár mesiacov po tom, ako bola podpísaná štátna zmluva o nezávislosti Rakúska, a tak sa aj takto symbolicky zavŕšil proces obnovy suverenity krajiny.     V nasledujúcom roku prebral vedenie Štátnej opery Herbert von Karajan, ktorý nielenže presadil princíp uvádzania opier v originálnom jazyku, ale tiež začal angažovať najlepších operných spevákov a speváčky zo zahraničia, čím viedenská opera postupne nadobudla medzinárodný charakter.     Do dnešných čias na jej doskách účinkovali a stále účinkujú tie najslávnejšie operné hviezdy, ako napríklad Mária Callas, Luciano Pavarotti, Plácido Domingo či Anna Netrebko alebo dirigenti Rafael Kubelík, Igor Stravinskij alebo Leonard Bernstein. Niekoľkokrát tu dirigoval dokonca aj Giuseppe Verdi. Nás môže tešiť, že medzi svetoznámymi osobnosťami sa zaskveli aj slovenské mená ako Lucia Poppová, Peter Dvorský či Edita Gruberová. A medzi prvými sólistami baletu v súčasnosti tiež hviezdia umelci zo Slovenska – Nina Poláková a Roman Lazik.       Štátna opera dnes     Viedenčania možno ani netušia, že ich opera patrí k najrušnejším inštitúciám v meste. Počas desiatich mesiacov v roku sa tu odohrá okolo 250 predstavení, pričom každý večer je na programe niečo iné. To znamená, že hneď po predstavení sa musí začať rozoberať scéna, aby sa mohli postaviť kulisy pre predpoludňajšiu skúšku, a keď sa tieto rozoberú, začne sa javisko pripravovať na večerné predstavenie! Okrem toho prebiehajú skúšky na vedľajších pódiách, baletky trénujú vo svojich cvičebniach, inde zas prebieha kasting a ďalší personál pripravuje kostýmy, masky… A v pivnici sa dokonca vyrába ľad, ktorý sa používa na ochladzovanie priestorov počas letných horúčav!     Veľkou výzvou pre technikov je aj príprava prestížneho Operného plesu, ktorý sa každý rok koná v posledný štvrtok pred začiatkom veľkonočného pôstu. Celé hľadisko v prízemí sa musí rozobrať a ukryť do priestoru pod ním.Viedenskú štátnu operu navštívi ročne šesťstotisíc divákov, pričom obsadenosť miest dosahuje každý rok až 97 percent.   Okrem toho u   ž po niekoľko rokov je na bočnej strane budovy smerom ku Kärtnerstrasse pripevnená veľkoplošná obrazovka, na ktorej sa v máji až septembri po večeroch premieta okolo 50 operných titulov a dvadsať baletov.     Na oslavu 150. výročia sa vedenie Štátnej opery dôkladne pripravuje. Chystá sa vydanie viacerých špeciálnych publikácií, odborné sympózium, ako aj dve výstavy – v Múzeu divadla (Theatermuseum) bude ústrednou témou balet a v samotnej budove opery budú vystavené rôzne originálne dokumenty, dobové fotografie a iné exponáty dokumentujúce jej dlhú históriu.     Oslavy vyvrcholia 25. mája – na počesť dátumu uvedenia prvej premiéry. Doobeda to bude slávnostné matiné, na ktorom budú ocenení najvýznamnejší umelci, a večer opera Richarda Straussa Žena bez tieňa, ktorá tu bola prvýkrát uvedená pred sto rokmi, teda v roku 1919, keď Richard Strauss pôsobil vo funkcii riaditeľa viedenskej opery.     Súčasný riaditeľ Dominique Meyer síce vraj nie je fanúšikom jubileí, ale zároveň dodáva, že toto je niečo, čo sa musí veľkolepo osláviť. A oslavy nemajú byť len pre vybraných dvetisíc hostí, ktorí sa zmestia do hľadiska. Opera vždy bola pre ľudí, a preto aj oslavy budú pre široké publikum. Prvýkrát v histórii zažiadalo vedenie opery o uzavretie Ringu, aby sa v nedeľu 26. mája mohli oslavy presunúť na Námestie Herberta von Karajana. V otvorenom priestore v susedstve budovy Štátnej opery nekonvenčným spôsobom vystúpia speváci stáleho súboru, ale aj hostia, orchester a zbor. O prekvapenia je vraj postarané.


Česká banka bude aj naďalej pokračovať v intervenciách

PRAHA. Banková rada Českej národnej banky (ČNB) na ostro sledovanom zasadnutí rozhodla, že aj naďalej bude pokračovať v režime devízových intervencií s cieľom udržať kurz koruny v blízkosti 27 Kč za euro. Podľa analytikov tak pravdepodobne urobila poslednýkrát. Okrem toho rada rozhodla aj o tom, že úrokové sadzby ponechá na nezmenenej úrovni. "Na budúcom zasadnutí by sme sa podľa nášho odhadu ďalšieho predlžovania už dočkať nemali," povedal pre Novinky ekonóm Komerčnej banky Viktor Zeisel. "Či to už bude pravidelné zasadnutie 4. mája, alebo zvláštne zasadnutie v priebehu apríla. Inflácia sa totiž nachádza vysoko nad 2 % a naša prognóza aj výhľad ČNB ukazujú, že by sa nad inflačným cieľom mala udržiavať aj v nasledujúcom roku a pol," domnieva sa Zeisel. Kurzom koruny minulý týždeň výrazne zamával český prezident Miloš Zeman. Ten svojím výrokom o skorom opustení intervencií prinútil ČNB k ďalším nákupom eur. Mnohí ekonómovia očakávajú ukončenie intervencií v priebehu nasledujúceho mesiaca. "Exit čakáme v apríli," povedal pred časom Novinkám ekonóm Českej sporiteľne David Navrátil. Dáva to zmysel ekonomicky, vzhľadom na výhľad ekonomiky a inflácie, aj finančne, aby ČNB zbytočne ďalej nezvyšovala devízové rezervy. Prípadné ukončenie takzvaného kurzového záväzku ale neznamená definitívny koniec devízových intervencií. Túto právomoc si ČNB ponecháva aj naďalej a mieni zasiahnuť v prípade, že by koruna posilňovala podľa jej názoru príliš výrazne.


Ako vyzerá diéta pri zvracaní a hnačke, zápche, alebo chrípke

Potraviny, ktoré môžu urýchliť, alebo spomaliť zotavenie.

BRATISLAVA. Prevencia je vždy lepšia, ako liečba. Mnohým ochoreniam sa dá vyhnúť dostatočným pitným režimom, zdravou a pestrou stravou, ako aj dodržiavaním hygieny. V prípade že sa už nákaza rozvinula, oslabené telo potrebuje na boj s mikróbmi dostatok energie a živín. Kým niektoré potraviny dokážu zotavenie urýchliť, iné môžu liečbu zbytočne skomplikovať. Ako sa stravovať pri najčastejších zdravotných problémoch? Pri zmierňovaní zápchy je kľúčové zvýšiť príjem vlákniny. Rozpustná vláknina (súčasť ovocia a zeleniny) pomáha vyživovať prospešné baktérie v črevách. V tráviacom trakte napučí a uľahčuje odvod stolice. Nerozpustná vláknina zlepší činnosť čriev a zároveň ich prečistí. Prudké zvýšenie príjmu vlákniny môže spôsobiť nadúvanie. Predísť mu možno postupným pridávaním množstva vlákniny v strave. Spolu s vlákninou je zároveň je vhodné zvýšiť aj príjem vody, keďže ju na seba vláknina viaže a odvádza z tela. Proti zápche sa osvedčili potraviny ako napríklad Pri žalúdočných alebo črevných ťažkostiach je dôležité jesť potraviny, ktoré upokoja tráviaci trakt. Aby mal človek dostatok síl bojovať s infekciou či virózou, je dôležité dopĺňať si tekutiny a čo najskôr získať späť chuť do jedla. V prvých hodinách po objavení príznakov by mal chorý začať pomaly a pravidelne popíjať vodu. Neskôr môže nasadiť aj iné tekutiny, vhodný je jablkový džús alebo hovädzí či kurací vývar. Výskum tiež naznačuje, že pocit nevoľnosti a zvracanie môže pomôcť potláčať zázvor. Vhodný je čaj z dvoch malých lyžičiek krájaného či strúhaného čerstvého zázvoru, ktorý sa v horúcej vode lúhuje približne päť minút. Medzi potraviny, ktoré nevyprovokujú žalúdok, patrí Zotavovanie z hnačky pomôže urýchliť strava bohatá na škrob. V strave treba obmedziť príjem vlákniny, ktorá by zjemňovala už beztak riedku stolicu. Bežnú stravu možno zaradiť približne 48 hodín po odznení príznakov žalúdočno-črevných problémov. Upchatý nos, kašeľ a bolesť v krku často značia chrípku, alebo prechladnutie. Niektoré potraviny môžu pomôcť zmierniť príznaky a zároveň posilniť imunitný systém. Pri príznakoch nachladnutia a chrípky je dôležité, aby ste zostali hydratovaní. DOI: 10.1097/SPC.0000000000000135 DOI: 10.1038/s41598-017-00812-6 DOI: 10.1002/ptr.5640. DOI: 10.15761/PCCM.1000139


Prokurátor podal návrh na predĺženie väzby pre Zsuzsovú a ďalších obvinených

BRATISLAVA. Prokurátor Úradu špeciálnej prokuratúry (ÚŠP) podal na Alenu Zsuzsovú a ďalšie tri osoby v kauze vraždy investigatívneho novinára Jána Kuciaka a jeho snúbenice Martiny Kušnírovej návrh na predĺženie väzby. Návrh bol doručený v utorok na Špecializovaný trestný súd v Pezinku (ŠTS) pracovisko Banská Bystrica. TASR o tom v utorok informovala hovorkyňa ÚŠP Jana Tökölyová. "Prokurátor ÚŠP v utorok doručil na Špecializovaný trestný súd v Banskej Bystrici návrh na predĺženie väzby na štyroch obvinených o maximálne povolenú hranicu, to je o sedem mesiacov," spresnila ďalej hovorkyňa. Kuciak bol investigatívny novinár v redakcii spravodajského webu Aktuality.sk. Dvoch mladých ľudí minulý rok koncom februára zavraždili v ich dome vo Veľkej Mači výstrelmi z pištole kalibru 9 milimetrov. Za jeho vraždu zaplatil objednávateľ minimálne 70.000 eur. Najskôr boli obvinené štyri osoby - spomínaná Alena Zsuzsová, ktorá mala za objednávku Kuciakovej vraždy zaplatiť, Tomáš Szabó, ktorý mal strieľať, Miroslav Marček, ktorý ho mal na miesto činu doviezť, a Zoltán Andruskó ako sprostredkovateľ. Všetci sú od jesene minulého roka vo väzbe. Alena Zsuzsová ako prvá koncom minulého roka požiadala o prepustenie z väzby. To však sudca ŠTS pracovisko Banská Bystrica zamietol a voči rozhodnutiu sudcu nepodala obvinená sťažnosť, a teda o nej nemohol rozhodovať odvolací Najvyšší súd SR. Najnovšie do skupiny obvinených z vraždy Kuciaka a Kušnírovej pribudol aj podnikateľ Marian Kočner. Ten je doteraz väzobne stíhaný v kauze televíznych zmeniek, kde na neho bol minulý týždeň zo strany vyšetrovateľa podaný na dozorovú prokuratúru návrh na podanie obžaloby. Návrh bol podaný aj na spoluobvineného exministra hospodárstva a bývalého riaditeľa televízie Markíza Pavla Ruska. Obvinenie voči Kočnerovi vo veci vraždy Kuciaka a jeho snúbenice bolo vznesené 8. marca. Potvrdené to bolo na tlačovej konferencii ÚŠP vo štvrtok (14. 3.) v Pezinku. Dozorujúci prokurátor z ÚŠP zdôraznil, že uznesenie o vznesení obvinenia bolo vydané na základe objektívnych dôkazov, ktoré nie je možné špecifikovať, a nie na základe spoločenskej objednávky či mediálneho tlaku. Kočnerovi bolo doručené v priebehu minulého štvrtka. Následne mali byť vykonané jeho výsluch, ale aj výsluchy ďalších osôb. Trestné stíhanie Kočnera bude vykonávané spoločne v jednej trestnej veci spolu s doteraz známymi spomínanými štyrmi páchateľmi, ktorí sa na dvojnásobnej vražde mali podieľať. Na otázku, prečo prišlo obvinenie Kočnera až teraz, prokurátor minulý štvrtok odvetil, že nemali také penzum poznatkov, ako majú v súčasnosti. "Úlohou prokurátora je vykonávať trestné stíhanie osôb, ak spáchajú trestný čin, ale pri vznesení obvinenia musí skúmať, či je dôvodné. Vyšetrovateľ ho vzniesol až potom, keď sme o tom boli všetci presvedčení," poznamenal vtedy dozorujúci prokurátor. Vyšetrovanie sa obvinením Kočnera predĺži, keďže výpovede sa budú musieť zopakovať. Preto bol ešte 11. marca predložený návrh na predĺženie ich väzby maximálne o sedem mesiacov. Predpoklad, že sa na vražde zúčastnil niekto z Talianska, sa nepotvrdil. Spolupráca s Europolom, ktorý pomohol najmä s analýzou množstva zaistených dát, však pokračuje. Voči pätici obvinených sa zatiaľ nepostupuje ako proti organizovanej skupine, zatiaľ je to skupina páchateľov. Či sa to zmení, bude predmetom ďalšieho vyšetrovania. Vyšetrovanie tzv. motákov, ktoré mal Kočner z väzby posielať, sa vedie samostatne. Ale podieľajú sa na ňom aj ľudia z tímu Kuciak. Strelnú zbraň, ktorou zavraždili novinára a jeho snúbenicu, v súčasnosti vyšetrovatelia nemajú. Prokuratúra však vie, akým spôsobom a kto ju zabezpečil spolu so strelivom. Má dôkazy, ktoré nasvedčujú tomu, o akú zbraň išlo aj kto ju upravoval. Vyšetrovaniu tejto vraždy bolo podľa prokurátorov venované enormné úsilie. Samotný spis má 38 zväzkov a viac ako 15.000 strán. Bolo vykonaných osem výsluchov obvinených, šesť výsluchov poškodených, vypočutých bolo 17 podozrivých, 225 svedkov, boli vykonané jedna konfrontácia, dve rekognície, dva vyšetrovacie pokusy, jedna previerka výpovede na mieste, 41 prehliadok tela, 34 prehliadok iných priestorov či pozemkov, 53 domových prehliadok či 12 obhliadok miest vrátane miesta činu. Zaistených bolo 790 stôp, z toho 96 mobilov a tabletov, 108 USB kľúčov a pamäťových kariet, 13 harddiskov, 26 počítačov a notebookov, šesť áut a množstvo iných stôp. Prokurátor z ÚŠP minulý štvrtok pripomenul, že k vražde Jána Kuciaka a Martiny Kušnírovej došlo 21. februára 2018 o 21. hodine. Vykonal ju jeden páchateľ, ďalší mu poskytol odvoz, tretí bol sprostredkovateľ a štvrtá si ju objednala.


Warriors trápia zranenia, vyhrať nedokázali ani proti Houstonu

Výrazný podiel na triumfe mal James Harden.

NEW YORK. Basketbalisti Milwaukee Bucks zvíťazili v noci na štvrtok v NBA na ihrisku Los Angeles Clippers 129:124. Uspeli už vo štvrtom stretnutí za sebou a majú tretiu najúspešnejšiu bilanciu v súťaži. Ich najlepším strelcom bol tradične Jannis Antetokunmpo, ktorému iba jedna asistencia chýbala k triple-double, nazbieral 38 bodov a 16 doskokov. Clippers nechali svoju najväčšiu hviezdu Kawhiho Leonarda odpočívať. Diváci tak nevideli súboj MVP finále proti MVP hráčovi základnej časti z uplynulej sezóny. "Kawhi Leonard nie je zdravý, má problémy s kolenom," vysvetlil hovorca Clippers Mike Bass pre ESPN, prečo najlepší hráč minulého finále NBA neodohral už druhý celoštátne vysielaný duel v tejto sezóne. Clippers sa prvýkrát v sezóne stalo, že ich lavička nestačila na súperovu (20:47). Nepomohlo im ani kariérne maximum pivota Montrezla Harrella, ktorý strelil 34 bodov. Antetokunmpo trafil štyri zo siedmich trojok, pričom práve streľba spoza oblúka je jeho najväčšou slabinou. "Držali sme sa stanoveného plánu, rýchlo sme si posúvali loptu a keď bol niekto voľný, strieľal. Môžem byť oveľa lepší, stále na tom pracujeme s trénermi aj tímom," povedal grécky hráč. Hráči Philadelphie neuspeli už v druhom stretnutí za sebou, v Utahu prehrali o dva body 104:106. Celý druhý polčas im chýbal rozohrávač Ben Simmons, ktorý si narazil rameno. Chicago si poradilo s Atlantou 113:93. Najlepší strelecký výkon svojej kariéry v NBA predviedol český rozohrávač Tomáš Satoranský, ktorý zaznamenal 27 bodov, 8 asistencií a 7 doskokov. "Veľmi nás frustroval predchádzajúci zápas," cituje TSN Satoranského. Basketbalisti Houstonu zdolali na vlastnej palubovke Golden State Warriors 129:112. Pod triumf sa najvýraznejšie podpísal James Harden s 36 bodmi, ku ktorým pridal aj 13 asistencií. Hostia sužovaní zraneniami prehrali štvrtý z uplynulých piatich zápasov, v novom ročníku profiligy vyhrali iba dvakrát. NBA 2019/2020 - základná časť - 7. november: Najviac bodov: Drummond 27 (12 doskokov), Snell 24 (6 trojok), Markieff Morris 22 - J. Randle 20, Marcus Morris 18, Barrett 15 Najviac bodov: Warren 21, McDermott 19, A. Holiday 18 - Beal 30, Bryant 20 (11 doskokov), Miles 15 Najviac bodov: Harden 36 (13 asistencií, 6 trojok), Tucker 22 (11 doskokov), Capela 19 (16 doskokov) - Burks 28, Paschall 19, G. Robinson 15 (11 doskokov) Najviac bodov: J. Parker 18, V. Carter 14, Huerter 12 - Satoranský 27, Markkanen 17, Porter a Dunn po 13 Najviac bodov: Lowry 24 (5 trojok), Siakam 23 (13 doskokov), Ibaka 21 - Barnes 26, Bogdan Bogdanovič 22 (6 trojok), Hield 21 (5 trojok) Najviac bodov: Brooks 31 (5 trojok), Morant 26, Crowder a Clarke po 18 - Wiggins 30, Towns 25 (13 doskokov), Culver 15 Najviac bodov: Dončič 27, Kleber 14, Hardaway 13 - A. Gordon 23, Vučevič 19 (11 doskokov), Isaac (10 doskokov), Augustin a Carter-Williams po 13 Najviac bodov: Mitchell 24, Bojan Bogdanovič 20, Ingles 16 - Embiid 27 (16 doskokov), Richardson 24, T. Harris 16 Najviac bodov: Harrell (13 doskokov) a L. Williams (11 asistencií) po 34, Beverley 20 (10 doskokov) - Antetokunmpo 38 (16 doskokov), Hill 24 (6 trojok), Bledsoe 20


Gruzínsky premiér vyzval na obnovenie diplomatických vzťahov s Ruskom

Gruzínsko ohlásilo pretrhnutie diplomatických vzťahov v roku 2008.

TBILISI. Rusko a Gruzínsko by mali podniknúť spoločné kroky zamerané na prelomenie patového stavu, ktorý vládne vo vzájomných vzťahoch medzi oboma krajinami. V piatkovom vyhlásení adresovanom ruským úradom to vyhlásil gruzínsky premiér Giorgi Kvirikašvili, ktorého cituje agentúra TASS. "Vyzývam vedenie Ruskej federácie, aby podniklo spoločné kroky a vyriešilo túto zložitú situáciu, čím sa prevezme zodpovednosť za súčasné i budúce generácie," vyhlásil Kvirikašvili. Podľa neho gruzínska strana má záujem o dosiahnutie hmatateľného posunu v rokovaniach na medzinárodnej úrovni. "Nanešťastie, dnes čelíme komplikovanej skutočnosti. Napriek tomu, že sme obnovili obchodné vzťahy, pokračuje séria tragických udalostí. To podkopáva vyhliadky na reguláciu rusko-gruzínskych vzťahov," tvrdí Kvirikašvili. Gruzínsko v roku 2008 ohlásilo, že pretrhnutie diplomatických vzťahov medzi Tbilisi a Moskvou nastalo dôsledkom ruského uznania nezávislosti Abcházska a Južného Osetska. Gruzínske ministerstvo zahraničných vecí v danom čase informovalo, že si s Ruskom uchová konzulárne vzťahy. Vtedajší gruzínsky premiér Bidzina Ivanišvili v novembri 2012 zriadil post špeciálneho vyslanca pre vzťahy s Ruskom a vymenoval doň skúseného diplomata Zuraba Abašidzeho, bývalého veľvyslanca v Rusku. V decembri 2012 sa Abašidze v Ženeve po prvý raz stretol s ruskými predstaviteľmi. Od nasledujúceho roku sa vrcholní gruzínski a ruskí činitelia stretávajú tri až štyrikrát do roka v Prahe, kde rokujú o obchode, ekonomike, doprave, kultúre, ako aj o humanitárnych a aktuálnych záležitostiach.


Spoločnú obranu podporilo 25 krajín Únie, Malta a Dánsko boli proti

Projekt je prvým väčším krokom k spoločnej európskej obrane.

BRUSEL. Dvadsaťpäť členských štátov Európskej únie prijalo oficiálne rozhodnutie o vytvorení novej obrannej a bezpečnostnej spolupráce (PESCO), ktorá položí základy pre navrhovanú európsku obrannú úniu. Informovala o tom agentúra DPA. Rozhodnutie o vytvorení Stálej štruktúrovanej spolupráce Európskej únie (PESCO) prijali v Bruseli ministri zahraničných vecí EÚ. Tento krok umožní EÚ užšiu bezpečnostnú spoluprácu a budovanie vojenských kapacít. Únia bude tak menej závislá od USA, čo sa týka jej bezpečnostných potrieb. Účasť v PESCO je pre 28 členských krajín EÚ dobrovoľná. Dánsko, Malta a Spojené kráľovstvo sa rozhodli pre neúčasť. Spoluprácu odštartuje 17 konkrétnych projektov, medzi ktoré patrí zriadenie lekárskej jednotky, logistického centra, centra pre výcvikové misie a vývoj spoločných noriem pre vojenskú rádiovú komunikáciu, dodala DPA. Vznik PESCO by mal znamenať najväčší skok v obrannej politike EÚ za posledné desaťročia. Jeho výhodou by malo byť spoločné zdieľanie nákladov na vojenské operácie EÚ, spoločné investície na nákup vojenských kapacít a modernizáciu vojenskej infraštruktúry. Podľa názoru európskych diplomatov PESCO nebude konkurovať NATO. Severoatlantická aliancia sa totiž sústreďuje na kolektívnu obranu, kým posilnená obranná spolupráca Európanov má zaistiť rýchlejšie a efektívnejšie reagovanie Únie na rôzne udalosti v zahraničí.


Ani Húska už nepokračuje v prípravnom kempe, Rangers ho poslali na farmu

V hierarchii je Slovák na štvrtej pozícii.

BRATISLAVA. Slovenský hokejový brankár Adam Húska opustil prípravný kemp klubu zámorskej NHL New York Rangers. Dvadsaťdvaročný zvolenský rodák sa porúčal z prvého tímu po tom, čo vedenie Rangers zúžilo káder na 32 hráčov. Okrem mladého gólmana putovali do mužstva nižšej AHL Hartford Wolf Pack aj kanadský útočník Phillip Di Giuseppe a fínsky obranca Tarmo Reunanen. Informáciu priniesol oficiálny klubový web Newyorčanov. Húska v minulej sezóne prvýkrát v zámorí nazrel do seniorského hokeja. Po troch rokoch strávených v univerzitnej NCAA odchytal deväť duelov v AHL. V drese Hartfordu zneškodnil 88,9 percenta striel a priemerne na jedno stretnutie inkasoval 3,45 gólu. V brankárskej hierarchii Rangers je talentovaný Slovák na štvrtej pozícii. Pred ním sú Švéd Henrik Lundqvist a Rusi Alexandar Georgijev s Igorom Šesťorkinom. Bývalý slovenský mládežnícky reprezentant odchytal v rámci predsezónneho kempu polovicu jedného prípravného zápasu. V súboji proti New Jersey Devils (2:4) sa dostal do bránky v 30. minúte a kryl 15 zo 16 striel "diablov" (úspešnosť zákrokov 93,8 %). Ešte pred príchodom do hlavného kempu sa Húska v dobrom svetle ukázal na Turnaji nádejí v Traverse City.